বাংলার বিশ্ব ঐতিহ্য ও স্বীকৃতি

**বাংলার বিশ্ব ঐতিহ্য ও স্বীকৃতি** বা **বাংলা অঞ্চলের বিশ্ব ঐতিহ্য ও স্বীকৃতি** বলতে স্বাধীন বাংলাদেশ ও ভারতের পশ্চিমবঙ্গ মিলিয়ে সমগ্র বঙ্গীয় অববাহিকার সেই স্থাপত্য, প্রত্নস্থল, সাংস্কৃতিক চর্চা, প্রামাণ্য নিদর্শন ও অন্যান্য স্বীকৃতিকে বোঝায়, যেগুলো ইউনেস্কো কর্তৃক বিশ্ব ঐতিহ্য হিসেবে অথবা গুরুত্বপূর্ণ বিষয় হিসেবে স্বীকৃতি পেয়েছে। বর্তমানে এই অঞ্চলে মোট ১৬টি বিশ্ব ঐতিহ্য ও স্বীকৃতি রয়েছে। এর মধ্যে ৬টি বিশ্ব ঐতিহ্যবাহী স্থান, ৭টি অধরা সাংস্কৃতিক ঐতিহ্য, ২টি বিশ্ব প্রামাণ্য ঐতিহ্য ও ১টি আন্তর্জাতিক দিবস হিসেবে অন্তর্ভুক্ত।

বিশ্ব ঐতিহ্যবাহী স্থানগুলোর মধ্যে বাংলাদেশে রয়েছে মসজিদের শহর বাগেরহাট, পাহাড়পুর বৌদ্ধ বিহারের ধ্বংসাবশেষ এবং সুন্দরবন; আর পশ্চিমবঙ্গে রয়েছে সুন্দরবন জাতীয় উদ্যান, দার্জিলিং হিমালয়ান রেল (*[[মাউন্টেন রেলওয়েজ অব ইন্ডিয়া]]* শিরোনামের অধীনে) এবং শান্তিনিকেতন। অধরা সাংস্কৃতিক ঐতিহ্যের অন্তর্ভুক্ত হয়েছে বাংলাদেশের বাউল সংগীত, জামদানি বুননের ঐতিহ্যবাহী শিল্প, পহেলা বৈশাখে আয়োজিত ঢাকার মঙ্গল শোভাযাত্রা, সিলেটের ঐতিহ্যবাহী শীতল পাটি বুননশিল্প এবং ঢাকার রিকশা ও রিকশাচিত্র। সর্বশেষ বাংলাদেশের টাঙ্গাইলের ঐতিহ্যবাহী শাড়ি বুনন শিল্প এই সাংস্কৃতিক ঐতিহ্যের অংশ হিসেবে স্বীকৃতি পেয়েছে। পশ্চিমবঙ্গ থেকে যুক্ত হয়েছে কলকাতার দুর্গাপূজা। বিশ্ব প্রামাণ্য ঐতিহ্য হিসেবে স্বীকৃতি পেয়েছে শেখ মুজিবুর রহমানের ঐতিহাসিক ৭ই মার্চের ভাষণ ও বেগম রোকেয়া রচিত উপন্যাসিকা *[[সুলতানার স্বপ্ন]]*। আন্তর্জাতিক মাতৃভাষা দিবস হিসেবে স্বীকৃতি পেয়েছে ২১শে ফেব্রুয়ারি।

বর্তমানে বাংলার মোট ১৬টি বিশ্ব ঐতিহ্য ও স্বীকৃতির মধ্যে ১২টি বাংলাদেশে এবং ৪টি পশ্চিমবঙ্গের অধীনে রয়েছে। ইউনেস্কোর প্রস্তাবিত বিশ্ব ঐতিহ্য তালিকায় (Tentative Lists) বাংলাদেশ থেকে ৭টি এবং পশ্চিমবঙ্গ থেকে ২টি স্থানকে অপেক্ষমাণ রাখা হয়েছে। এছাড়া ৪টি রামসার স্থানও রয়েছে।

## তালিকা

### রামসার স্থানের তালিকা

## বিশ্ব ঐতিহ্যবাহী স্থান

বাংলা অঞ্চলে বর্তমানে ইউনেস্কো স্বীকৃত মোট ছয়টি বিশ্ব ঐতিহ্যবাহী স্থান (World Heritage Site) রয়েছে। এর মধ্যে আছে মসজিদের শহর বাগেরহাট, ঐতিহাসিক পাহাড়পুর বৌদ্ধ বিহারের ধ্বংসাবশেষ, বিশ্বের বৃহত্তম ম্যানগ্রোভ অরণ্য সুন্দরবন (বাংলাদেশ), পশ্চিমবঙ্গের সুন্দরবন জাতীয় উদ্যান, দার্জিলিং হিমালয়ান রেল এবং শান্তিনিকেতন। ইউনেস্কো ১৯৮৫ সালে বাগেরহাটের ঐতিহাসিক মসজিদ নগরী ও নওগাঁর পাহাড়পুর বৌদ্ধ বিহারের ধ্বংসাবশেষ, ১৯৮৭ সালে পশ্চিমবঙ্গের সুন্দরবন জাতীয় উদ্যান, ১৯৯৭ সালে বাংলাদেশের সুন্দরবন, ১৯৯৯ সালে দার্জিলিং হিমালয়ান রেল এবং সর্বশেষ ২০২৩ সালে শান্তিনিকেতনকে বিশ্ব ঐতিহ্যবাহী স্থানের মর্যাদা প্রদান করে।

### মসজিদের শহর বাগেরহাট

thumb| ষাট গম্বুজ মসজিদ |কেন্দ্র
বাগেরহাটের ঐতিহাসিক মসজিদ নগরী বাংলাদেশের দক্ষিণ-পশ্চিমাঞ্চলে, বর্তমান বাগেরহাট জেলার উপকণ্ঠে গঙ্গা ও ব্রহ্মপুত্র নদের মিলনস্থলের নিকটে অবস্থিত একটি মধ্যযুগীয় নগরকেন্দ্র। এই নগরী পূর্বে *খলিফাতাবাদ* নামে পরিচিত ছিল এবং পঞ্চদশ শতকে তুর্কি বংশোদ্ভূত শাসক ও সেনানায়ক উলুঘ খান জাহান কর্তৃক প্রতিষ্ঠিত হয়। তার শাসনামলে স্বল্প সময়ের মধ্যেই নগরটি পরিকল্পিতভাবে গড়ে ওঠে এবং সে সময়ে এটি দক্ষিণ-পশ্চিম বাংলার একটি গুরুত্বপূর্ণ ইসলামি প্রশাসনিক ও ধর্মীয় কেন্দ্র হিসেবে বিকশিত হয়। নগরীর বিস্তৃতি প্রায় ৫০ বর্গকিলোমিটার এলাকাজুড়ে এবং এখানে প্রাথমিক মুসলিম স্থাপত্যধারার অসাধারণ নিদর্শন সংরক্ষিত রয়েছে। একসময় এই নগরীতে প্রায় ৩৬০টি মসজিদসহ অসংখ্য সমাধিসৌধ, সেতু, সড়ক, জলাধার ও জনকল্যাণমূলক স্থাপনা নির্মিত হয়েছিল, যেগুলোর অধিকাংশই পোড়া ইট দিয়ে নির্মিত। উলুঘ খান জাহানের মৃত্যুর পর ১৪৫৯ খ্রিস্টাব্দে নগরটি ধীরে ধীরে জনশূন্য হয়ে পড়ে এবং পরবর্তীকালে সুন্দরবনের অরণ্যে আচ্ছাদিত হয়ে যায়।
এই নগরীর একটি বিশেষ বৈশিষ্ট্য হলো প্রতিরক্ষা প্রাচীরের অনুপস্থিতি, যা সুন্দরবনের দুর্গম জলাভূমিকে প্রাকৃতিক প্রতিরক্ষা হিসেবে ব্যবহারের ইঙ্গিত দেয়। একই সঙ্গে নগর পরিকল্পনায় উন্নত জলব্যবস্থাপনা, রাস্তা ও সেতু নির্মাণে উচ্চ কারিগরি দক্ষতার প্রমাণ পাওয়া যায়। স্থাপত্যশৈলীর দিক থেকে এখানে *খান-ই-জাহান শৈলী* নামে পরিচিত একটি স্বতন্ত্র ধারা লক্ষ করা যায়, যা বাংলার স্থাপত্য ইতিহাসে অনন্য। এর মধ্যে ষাটগম্বুজ মসজিদ বিশেষভাবে উল্লেখযোগ্য, যা আকার ও নকশার দিক থেকে সমগ্র বাংলায় অতুলনীয়।থাম্ব|বাগেরহাটের বিভিন্ন প্রাচীন মসজিদ|208x208পিক্সেলসাংস্কৃতিক মানদণ্ড (iv)-এর আওতায় ১৯৮৫ সালে ফ্রান্সের রাজধানী প্যারিসে অনুষ্ঠিত ইউনেস্কোর বিশ্ব ঐতিহ্য কমিটির ৯ম অধিবেশনে (২-৬ ডিসেম্বর) ষাট গম্বুজ মসজিদসহ পুরো বাগেরহাট শহরকে *Historic Mosque City of Bagerhat* (বাংলা: মসজিদের শহর বাগেরহাট) শিরোনামে বিশ্ব ঐতিহ্যবাহী স্থান হিসেবে অন্তর্ভুক্ত করা হয়। বর্তমানে এটি বাংলাদেশের প্রত্নতত্ত্ব অধিদপ্তরের তত্ত্বাবধানে সংরক্ষিত এবং এর ঐতিহাসিক অখণ্ডতা ও প্রামাণিকতা বজায় রাখতে সংরক্ষণ কার্যক্রম অব্যাহত রয়েছে।

### পাহাড়পুর বৌদ্ধ বিহারের ধ্বংসাবশেষ

নওগাঁ জেলার পাহাড়পুরে অবস্থিত সোমপুর মহাবিহারের (অপর নাম পাহাড়পুর বৌদ্ধ বিহার) ধ্বংসাবশেষ বাংলাদেশের প্রাক-ইসলামিক যুগের সবচেয়ে গুরুত্বপূর্ণ ও বিস্ময়কর প্রত্নস্থল হিসেবে বিবেচিত। খ্রিস্টীয় সপ্তম শতক থেকে বাংলায় মহাযান বৌদ্ধধর্মের বিকাশের সুস্পষ্ট প্রমাণ হিসেবে এই মহাবিহার পরিচিত। পাল বংশের শাসক ধর্মপাল (আনুমানিক ৭৭০–৮১০ খ্রি.) এটি নির্মাণ করেন - এ তথ্য মহাবিহার প্রাঙ্গণে আবিষ্কৃত একটি মৃৎমোহরে উৎকীর্ণ লিপি থেকে নিশ্চিত হওয়া যায়। সোমপুর মহাবিহার শুধু একটি ধর্মীয় প্রতিষ্ঠানই ছিল না, বরং এটি দ্বাদশ শতক পর্যন্ত একটি খ্যাতনামা আন্তর্জাতিক জ্ঞান ও বৌদ্ধ শিক্ষাকেন্দ্র হিসেবে বিকশিত হয়, যেখানে বজ্রযান ধারার মহাযান বৌদ্ধচর্চা প্রচলিত ছিল এবং বহু বৌদ্ধ গ্রন্থ রচিত হয়।

স্থাপত্যগত দিক থেকে এটি প্রায় ৯২০ ফুট দৈর্ঘ্যবিশিষ্ট একটি সুবিশাল চতুষ্কোণ পরিকল্পনায় নির্মিত, যার কেন্দ্রস্থলে ক্রুশাকৃতির মূল মন্দির এবং চারদিকে মোট ১৭৭টি কক্ষবিশিষ্ট আবাসিক কোষ রয়েছে। তিন ধাপে উঁচুতে উঠে যাওয়া এই কেন্দ্রীয় স্তম্ভময় কাঠামোটি প্রায় ৭০ ফুট উচ্চ এবং এর চারপাশে পোড়ামাটির ফলক ও খোদাই করা অলংকরণ যুক্ত শিল্পরীতি তৎকালীন দক্ষিণ ও দক্ষিণ-পূর্ব এশিয়ার বৌদ্ধ স্থাপত্যে গভীর প্রভাব ফেলেছিল। বিশেষভাবে মিয়ানমারের পাগান, জাভার মধ্যাঞ্চল এবং কম্বোডিয়া পর্যন্ত এই স্থাপত্যধারার প্রভাব বিস্তৃত হয়, যা ইউনেস্কোর মানদণ্ড (i) ও (ii)-এর অধীনে এর ব্যতিক্রমী বৈশ্বিক মূল্য প্রতিষ্ঠা করে। এটি হিমালয়ের দক্ষিণে অবস্থিত দ্বিতীয় বৃহত্তম একক বৌদ্ধ মহাবিহার হিসেবে স্বীকৃত। যদিও বর্তমানে স্থাপনাটির মৌলিক কাঠামো সংরক্ষিত, তবুও পরিবেশগত ক্ষয়, লবণাক্ততা ও উদ্ভিদ জন্মানোর কারণে কিছু পোড়ামাটির ফলক ও ইটের গাঁথুনি ঝুঁকির মুখে রয়েছে। বাংলাদেশ সরকারের প্রত্নতত্ত্ব অধিদপ্তরের তত্ত্বাবধানে আইনগত সুরক্ষা ও সংরক্ষণ কার্যক্রম পরিচালিত হলেও, দীর্ঘমেয়াদি রক্ষায় বাফার জোন ও আধুনিক সংরক্ষণ নীতির প্রয়োজনীয়তা ইউনেস্কো স্পষ্টভাবে উল্লেখ করেছে।

ঐতিহাসিক ও ধর্মীয় গুরুত্বের কারণে মানদণ্ড (i), (ii) ও (vi)-এর ভিত্তিতে ১৯৮৫ সালে ফ্রান্সের রাজধানী প্যারিসে অনুষ্ঠিত ইউনেস্কোর বিশ্ব ঐতিহ্য কমিটির ৯ম অধিবেশনে (২-৬ ডিসেম্বর) সোমপুর মহাবিহারকে *Ruins of the Buddhist Vihara at Paharpur* (বাংলা: পাহাড়পুরের বৌদ্ধ বিহারের ধ্বংসাবশেষ) শিরোনামে বিশ্ব ঐতিহ্যবাহী স্থান হিসেবে অন্তর্ভুক্ত করা হয় (ডসিয়ার নং ৩২২)।

### সুন্দরবন

সুন্দরবন পৃথিবীর বৃহত্তম অবিচ্ছিন্ন ম্যানগ্রোভ বনভূমি, যা পদ্মা, ব্রহ্মপুত্র ও মেঘনা নদীর বদ্বীপে, বঙ্গোপসাগরের উপকূলে অবস্থিত। এই বনভূমির মোট আয়তন প্রায় ১০,০০০ বর্গকিলোমিটার, যার প্রায় ৬৬ শতাংশ বাংলাদেশের মধ্যে এবং অবশিষ্ট অংশ ভারতের ভূখণ্ডে পড়েছে। বাংলাদেশের অংশে স্থলভাগ ও চর মিলিয়ে প্রায় ৪,১৪,২৫৯ হেক্টর এলাকা এবং জলভাগ প্রায় ১,৮৭,৪১৩ হেক্টর বিস্তৃত। অঞ্চলটি জোয়ার-ভাটার নদীখাল, কাদামাটি ও লবণসহিষ্ণু ম্যানগ্রোভ দ্বীপপুঞ্জে গঠিত, যা চলমান প্রাকৃতিক বদ্বীপ গঠনের একটি জীবন্ত উদাহরণ হিসেবে বিবেচিত।

বাংলাদেশের সুন্দরবন সংরক্ষিত বন দক্ষিণ-পশ্চিমাঞ্চলে বলেশ্বর নদী থেকে হাড়িয়াভাঙা নদী পর্যন্ত বিস্তৃত এবং বঙ্গোপসাগরের সঙ্গে সংযুক্ত। এই বনভূমি একটি স্বতন্ত্র জীব-জলবায়ু অঞ্চলে অবস্থিত এবং দীর্ঘকাল ধরে পুরাণ, লোককথা ও ঐতিহাসিক ঘটনার সঙ্গে যুক্ত। এর নৈসর্গিক সৌন্দর্য ও প্রাকৃতিক সম্পদের কারণে এটি আন্তর্জাতিকভাবে উচ্চ জীববৈচিত্র্যের জন্য স্বীকৃত। এখানে প্রায় ৩৩৪ প্রজাতির উদ্ভিদ, ১৬৫ প্রজাতির শৈবাল এবং ১৩ প্রজাতির অর্কিড পাওয়া যায়। প্রাণিকুলের মধ্যে রয়েছে প্রায় ৬৯৩ প্রজাতির বন্যপ্রাণী, যার মধ্যে স্তন্যপায়ী, সরীসৃপ, উভচর, মাছ, চিংড়ি, কাঁকড়া ও শামুক জাতীয় প্রাণী অন্তর্ভুক্ত। এছাড়া প্রায় ৩১৫ প্রজাতির পাখির আবাসস্থল হিসেবেও সুন্দরবন বিশেষভাবে গুরুত্বপূর্ণ। সুন্দরবন উপকূলবর্তী লাখো মানুষের জীবিকা ও নিরাপত্তার সঙ্গে ওতপ্রোতভাবে জড়িত। এটি ঘূর্ণিঝড়, জলোচ্ছ্বাস ও লবণাক্ত পানির অনুপ্রবেশ থেকে প্রাকৃতিক রক্ষাকবচ হিসেবে কাজ করে। যদিও জলবায়ু পরিবর্তনজনিত ঘূর্ণিঝড়, লবণাক্ততা বৃদ্ধি, অবৈধ শিকার ও বনজ সম্পদের অতিরিক্ত আহরণ এ অঞ্চলের জন্য চ্যালেঞ্জ সৃষ্টি করছে, তবুও এর প্রাকৃতিক গুরুত্ব ও বিশ্বজনীন মূল্য আজও অক্ষুণ্ণ রয়েছে। সুন্দরবন বিশ্বব্যাপী বিপন্ন বহু প্রাণীর জন্য অত্যন্ত গুরুত্বপূর্ণ আশ্রয়স্থল। রয়েল বেঙ্গল টাইগার, গঙ্গা ও ইরাবতী ডলফিন, মোহনা কুমির এবং চরম বিপন্ন নদী কচ্ছপ (Batagur baska) এখানে বাস করে। বিশেষভাবে উল্লেখযোগ্য যে, রয়েল বেঙ্গল টাইগারের জন্য এটি পৃথিবীর একমাত্র প্রাকৃতিক ম্যানগ্রোভ আবাসস্থল। বিভিন্ন জরিপ অনুযায়ী এখানে প্রায় ৪০০ থেকে ৪৫০টি রয়েল বেঙ্গল টাইগার রয়েছে, যা বিশ্বের যেকোনো অঞ্চলের তুলনায় সর্বোচ্চ ঘনত্বের একটি। বাংলাদেশ অংশের বিশ্ব ঐতিহ্য এলাকা প্রায় ১,৩৯,৫০০ হেক্টর বিস্তৃত এবং এতে তিনটি বন্যপ্রাণী অভয়ারণ্য অন্তর্ভুক্ত রয়েছে, যা বহু বিপন্ন প্রজাতির প্রজননের মূল কেন্দ্র।

ঐতিহাসিকভাবে সুন্দরবনকে ১৮৭৮ সালে সংরক্ষিত বন হিসেবে ঘোষণা করা হয় এবং ১৯৭৭ সালে তিনটি বন্যপ্রাণী অভয়ারণ্য প্রতিষ্ঠিত হয়। বন আইন ১৯২৭ ও বাংলাদেশ বন্যপ্রাণী (সংরক্ষণ) আইন, ১৯৭৪-এর মাধ্যমে এ অঞ্চলের প্রবেশ, শিকার, মাছ ধরা ও বনজ সম্পদ আহরণ নিয়ন্ত্রিত হয়। বর্তমানে সুন্দরবন নিয়মিত নজরদারি ও বৈজ্ঞানিক ব্যবস্থাপনার আওতায় রয়েছে, যার প্রধান লক্ষ্য জীববৈচিত্র্য, নান্দনিকতা ও পরিবেশগত অখণ্ডতা সংরক্ষণ করা।

১৯৯৭ সালের ৭ ডিসেম্বর (বা ৬ ডিসেম্বর) ফ্রান্সের রাজধানী প্যারিসে অনুষ্ঠিত ইউনেস্কোর বিশ্ব ঐতিহ্য কমিটির ২১তম অধিবেশনে *The Sundarbans* (বাংলা: সুন্দরবন) শিরোনামে সুন্দরবনকে বিশ্ব ঐতিহ্য তালিকায় অন্তর্ভুক্ত করা হয়। এটি সাংস্কৃতিক নয়, বরং প্রাকৃতিক বিশ্ব ঐতিহ্য হিসেবে তালিকাভুক্ত হয় এবং (ix) ও (x) মানদণ্ডে স্বীকৃতি পায়, যার মধ্যে চলমান পরিবেশগত প্রক্রিয়ার উৎকৃষ্ট উদাহরণ এবং অসাধারণ জীববৈচিত্র্য সংরক্ষণের গুরুত্ব অন্তর্ভুক্ত। যদিও বাংলাদেশের সুন্দরবন এবং ভারতের সুন্দরবন জাতীয় উদ্যান একই নিরবচ্ছিন্ন বনভূমির অংশ, ইউনেস্কোর তালিকায় এগুলো আলাদাভাবে *সুন্দরবন* (বাংলাদেশ) এবং *সুন্দরবন জাতীয় উদ্যান* (ভারত) নামে অন্তর্ভুক্ত হয়েছে। এর আগেই, ১৯৯২ সালের ২১ মে সুন্দরবনকে রামসার স্থান হিসেবে স্বীকৃতি দেওয়া হয়।

### সুন্দরবন জাতীয় উদ্যান

সুন্দরবন জাতীয় উদ্যান গঙ্গা–ব্রহ্মপুত্র বদ্বীপ অঞ্চলে অবস্থিত বিশ্বের বৃহত্তম ম্যানগ্রোভ বনভূমির অংশ, যার বিস্তৃতি স্থল ও জল মিলিয়ে প্রায় ১০,০০০ বর্গকিলোমিটার। এই অঞ্চলের প্রায় ৬৬ শতাংশ বাংলাদেশে এবং অবশিষ্ট অংশ ভারতে অবস্থিত। এই অঞ্চলটি বিশ্বের অন্যতম জীববৈচিত্র্যে সমৃদ্ধ প্রাকৃতিক বাস্তুতন্ত্র হিসেবে স্বীকৃত। এখানে প্রায় ৭৮ প্রজাতির ম্যানগ্রোভ উদ্ভিদ রয়েছে, যা এটিকে বিশ্বের সবচেয়ে বৈচিত্র্যময় ম্যানগ্রোভ বন হিসেবে প্রতিষ্ঠিত করেছে। সুন্দরবন বিশেষভাবে পরিচিত রয়্যাল বেঙ্গল টাইগারের জন্য; এখানে বিশ্বের একক বৃহত্তম বাঘের আবাস গড়ে উঠেছে, যেগুলো জোয়ার-ভাটার পরিবেশে খাপ খাইয়ে আধা-জলচর জীবনযাপন করতে সক্ষম। এছাড়া ইরাবতী ও গঙ্গা নদীর ডলফিন, কিং কোবরা, বিলুপ্তপ্রায় নদী কচ্ছপ এবং অলিভ রিডলি, সবুজ ও হকসবিল প্রজাতির সামুদ্রিক কচ্ছপের প্রজনন ক্ষেত্র হিসেবেও এই এলাকা গুরুত্বপূর্ণ।

প্রাকৃতিক দিক থেকে সুন্দরবন একটি কার্যকর ঘূর্ণিঝড় প্রতিরোধক অঞ্চল, যা উপকূলীয় এলাকাকে প্রাকৃতিক দুর্যোগ থেকে সুরক্ষা দেয়। একই সঙ্গে এটি পলি ও পুষ্টি উপাদান সংরক্ষণ, উপকূল স্থিতিশীল রাখা এবং সামুদ্রিক প্রাণীর নার্সারি হিসেবে গুরুত্বপূর্ণ ভূমিকা পালন করে। জোয়ার-ভাটার প্রভাবে ভূমি ক্ষয় ও পলি সঞ্চয়ের মাধ্যমে এখানে নিয়ত নতুন দ্বীপ ও জলপথ গঠিত হচ্ছে, যা সক্রিয় বদ্বীপীয় প্রাকৃতিক প্রক্রিয়ার উৎকৃষ্ট উদাহরণ। সুন্দরবন জাতীয় উদ্যানের মোট আয়তন ১,৩৩,০১০ হেক্টর, যার প্রায় ৫৫ শতাংশ বনভূমি এবং ৪৫ শতাংশ নদী, খাল ও মোহনাসহ জলাভূমি নিয়ে গঠিত। এই এলাকা ২০০১ সালের নভেম্বর মাসে ঘোষিত বৃহত্তর ইউনেস্কো বায়োস্ফিয়ার রিজার্ভের অন্তর্ভুক্ত এবং চারপাশে অবস্থিত অভয়ারণ্যসমূহ এটিকে সুরক্ষিত বাফার অঞ্চল প্রদান করে। তবে শুষ্ক মৌসুমে গঙ্গা নদীর উজানে পানিপ্রবাহ হ্রাস, লবণাক্ততার পরিবর্তন, তেল দূষণ এবং মানুষ–বাঘ সংঘর্ষ এই এলাকার জন্য সম্ভাব্য চ্যালেঞ্জ হিসেবে চিহ্নিত।

আইনগতভাবে ভারতীয় বন আইন (১৯২৭), বন্যপ্রাণী সংরক্ষণ আইন (১৯৭২) ও পরিবেশ সংরক্ষণ আইন (১৯৮৬)-এর আওতায় সুন্দরবন জাতীয় উদ্যান সুরক্ষিত। একটি অনুমোদিত ব্যবস্থাপনা পরিকল্পনার মাধ্যমে এর সংরক্ষণ কার্যক্রম পরিচালিত হচ্ছে, যদিও দীর্ঘমেয়াদি সুরক্ষার জন্য গবেষণা, পর্যবেক্ষণ, স্থানীয় জনগণের বিকল্প জীবিকাব্যবস্থা এবং অংশগ্রহণমূলক ব্যবস্থাপনাকে আরও জোরদার করার প্রয়োজনীয়তা ইউনেস্কো উল্লেখ করেছে।

১৯৮৭ সালের ফ্রান্সের রাজধানী প্যারিসে অনুষ্ঠিত ইউনেস্কোর বিশ্ব ঐতিহ্য কমিটির ১১তম অধিবেশনে ভারতের পশ্চিমবঙ্গ অংশে অবস্থিত সুন্দরবন জাতীয় উদ্যানকে প্রাকৃতিক মানদণ্ড (ix) ও (x)-এর ভিত্তিতে *Sundarbans National Park* (বাংলা: সুন্দরবন জাতীয় উদ্যান) শিরোনামে বিশ্ব ঐতিহ্য তালিকায় অন্তর্ভুক্ত করা হয়।

### দার্জিলিং হিমালয়ান রেল (''মাউন্টেন রেলওয়েজ অব ইন্ডিয়া'' শিরোনামের অধীনে)

ইউনেস্কোর বিশ্ব ঐতিহ্য তালিকাভুক্ত *মাউন্টেন রেলওয়েজ অব ইন্ডিয়া* (Mountain Railways of India) মূলত ভারতের তিনটি পাহাড়ি রেলপথকে অন্তর্ভুক্ত করে, যার মধ্যে দার্জিলিং হিমালয়ান রেলওয়ে সবচেয়ে প্রাচীন ও আন্তর্জাতিকভাবে সর্বাধিক স্বীকৃত উদাহরণ। এই রেলপথসমূহ উনিশ শতকের শেষ ভাগ ও বিশ শতকের শুরুতে ব্রিটিশ শাসনের অধীনে (১৮৮১–১৯০৮) নির্মিত হয় এবং দুর্গম ও নৈসর্গিক পাহাড়ি ভূপ্রকৃতির মধ্য দিয়ে কার্যকর রেল যোগাযোগ স্থাপনে সে সময়ের অসাধারণ প্রকৌশল দক্ষতার সাক্ষ্য বহন করে। এর কেন্দ্রবিন্দুতে রয়েছে দার্জিলিং হিমালয়ান রেলওয়ে, যা ১৮৮১ সালে চালু হয় এবং এখনও সক্রিয় রয়েছে। প্রায় ৮৮.৫ কিলোমিটার দীর্ঘ এই ২ ফুট (০.৬১০ মিটার) গেজ রেলপথ নিউ জলপাইগুড়ি থেকে দার্জিলিং পর্যন্ত বিস্তৃত, পথে ঘুম স্টেশনে প্রায় ২,২৫৮ মিটার উচ্চতায় পৌঁছায়। খাড়া পাহাড়ি ঢাল অতিক্রমের জন্য এখানে জিগজ্যাগ রিভার্স ও লুপ ব্যবস্থার অভিনব ব্যবহার করা হয়েছে, যা একে বিশ্বের অন্যতম ব্যতিক্রমী পাহাড়ি রেলপথে পরিণত করেছে। দার্জিলিং রেলওয়ে কেবল একটি পরিবহন ব্যবস্থা নয়, বরং ঔপনিবেশিক যুগের প্রযুক্তি, পাহাড়ি জনপদের বিকাশ এবং ঐতিহাসিক জীবনযাত্রার এক জীবন্ত নিদর্শন। দার্জিলিং হিমালয়ান রেলওয়ে তার প্রাচীনত্ব, অভিনব নকশা ও সাংস্কৃতিক প্রভাবের কারণে এই বিশ্ব ঐতিহ্যের প্রতীকী কেন্দ্র হিসেবে বিশেষ গুরুত্ব বহন করে।

১৯৯৯ সালের ৫ ডিসেম্বর মরক্কোর শহর মারাকেশে অনুষ্ঠিত ইউনেস্কোর বিশ্ব ঐতিহ্য কমিটির ২৩তম অধিবেশনে দার্জিলিং হিমালয়ান রেলকে *Mountain Railways of India* (বাংলা: ভারতের পাহাড়ি রেলপথসমূহ) শিরোনামে বিশ্ব ঐতিহ্য হিসেবে স্বীকৃতি দেয়া হয়। পরবর্তীকালে এই শিরোনামের অধীনে আরও দুটি রেলপথ, নীলগিরি মাউন্টেন রেলওয়ে (Nilgiri Mountain Railway, ২০০৫ সালে) ও কালকা-শিমলা রেলওয়ে (Kalka–Shimla Railway, ২০০৮ সালে), যুক্ত হয়।

### শান্তিনিকেতন

থাম্ব|শান্তিনিকেতন গৃহ
শান্তিনিকেতন ভারতের পশ্চিমবঙ্গের গ্রামীণ অঞ্চলে ১৯০১ সালে কবি ও দার্শনিক রবীন্দ্রনাথ ঠাকুরের উদ্যোগে প্রতিষ্ঠিত হয়। এটি শুরুতে ছিল একটি আবাসিক বিদ্যালয় ও শিল্পচর্চার কেন্দ্র, যেখানে প্রাচীন ভারতীয় শিক্ষাধারা, প্রকৃতির সঙ্গে নিবিড় সম্পর্ক এবং ধর্ম ও সংস্কৃতির ঊর্ধ্বে মানবজাতির ঐক্যের দর্শনকে একত্রিত করা হয়। এই ভাবনারই পরিণতিতে ১৯২১ সালে এখানে *বিশ্বভারতী* বা এক বিশ্বজনীন বিশ্ববিদ্যালয় প্রতিষ্ঠিত হয়, যার মূল লক্ষ্য ছিল মানবতার সার্বজনীন ঐক্যকে স্বীকৃতি দেওয়া। বিশ শতকের শুরুর দিকের ব্রিটিশ ঔপনিবেশিক স্থাপত্য ও ইউরোপীয় আধুনিকতার ধারা থেকে আলাদা হয়ে শান্তিনিকেতন এক ধরনের প্যান-এশীয় আধুনিকতার প্রতিফলন ঘটায়। এখানে প্রাচীন, মধ্যযুগীয় ও লোকজ ঐতিহ্যের সঙ্গে ভারতীয়, জাপানি, চীনা, পারস্য, বালিনীয় ও অন্যান্য এশীয় শিল্পরীতির সমন্বয় দেখা যায়। উন্মুক্ত প্রাঙ্গণে গাছের ছায়ায় শ্রেণিকক্ষ, শিল্পচর্চা, সংগীত ও প্রকৃতির সঙ্গে শিক্ষা - সব মিলিয়ে এটি রবীন্দ্রনাথের সেই কল্পনার বাস্তব রূপ, যেখানে *বিশ্ব একটি নীড়ে মিলিত হবে*।

শান্তিনিকেতন কেবল একটি শিক্ষাপ্রতিষ্ঠান নয়; এটি ছিল শিল্পী, চিন্তাবিদ, শিক্ষক ও কারুশিল্পীদের এক পরীক্ষামূলক সহাবস্থানের ক্ষেত্র, যা দক্ষিণ এশিয়ার শিক্ষা, শিল্প, সাহিত্য ও সাংস্কৃতিক আন্দোলনে গভীর প্রভাব ফেলেছে। এখানকার আশ্রম, উত্তরায়ণ ও কলাভবন অঞ্চলগুলোতে গড়ে ওঠা স্থাপনা ও উন্মুক্ত স্থানগুলো শিক্ষা, শিল্প, স্থাপত্য ও প্রাকৃতিক পরিবেশের এক অনন্য সমন্বয়কে তুলে ধরে। এই বৈশিষ্ট্যের জন্য শান্তিনিকেতনকে শিক্ষা ও সাম্প্রদায়িক জীবনের এক ব্যতিক্রমী পরীক্ষামূলক উদাহরণ হিসেবে বিবেচনা করা হয়। একদিকে শিক্ষা ও শিল্পভিত্তিক মানবসমাজের এক অনন্য দৃষ্টান্ত হিসেবে, অন্যদিকে রবীন্দ্রনাথ ঠাকুর ও তার আদর্শের সঙ্গে সরাসরি ও জীবন্তভাবে যুক্ত একটি স্থান হিসেবে এটি সমাদৃত। বর্তমানে ৩৬ হেক্টর মূল এলাকা ও প্রায় ৫৩৭.৭৩ হেক্টর বাফার জোন নিয়ে গঠিত এই ঐতিহ্যবাহী প্রাঙ্গণ বিশ্বভারতী বিশ্ববিদ্যালয়ের অংশ হিসেবেই সক্রিয় রয়েছে এবং তার শিক্ষা ও সাংস্কৃতিক ঐতিহ্য আজও জীবন্তভাবে বহন করে চলেছে।

২০২৩ সালের ১৭ সেপ্টেম্বর সৌদি আরবের রাজধানী রিয়াদে অনুষ্ঠিত ইউনেস্কোর বিশ্ব ঐতিহ্য কমিটির ৪৫তম বর্ধিত অধিবেশনে শান্তিনিকেতনকে *Santiniketan* (বাংলা: শান্তিনিকেতন) শিরোনামে বিশ্ব ঐতিহ্য তালিকায় অন্তর্ভুক্ত করা হয়। এটি (iv) ও (vi) সাংস্কৃতিক মানদণ্ডে বিশ্ব ঐতিহ্যের মর্যাদা পেয়েছে।

## অধরা সাংস্কৃতিক ঐতিহ্য

বাম|থাম্ব|150x150পিক্সেল|অধরা সাংস্কৃতিক ঐতিহ্য কর্মসূচির লোগো
বাংলা অঞ্চলে বর্তমানে মোট ৭টি *অধরা সাংস্কৃতিক ঐতিহ্য (Intangible Cultural Heritage)* রয়েছে। এর অন্তর্ভুক্ত রয়েছে বাংলার বাউল সঙ্গীত, বাংলাদেশের জামদানি শাড়ি, ঢাকায় বাংলা নববর্ষ উপলক্ষে আয়োজিত মঙ্গল শোভাযাত্রা, সিলেটের শীতল পাটি, পশ্চিমবঙ্গের কলকাতা শহরের দুর্গাপূজা, ঢাকার রিকশা ও রিকশাচিত্র , ইফতারের সাংস্কৃতিক চর্চা ও টাঙাইল শাড়ি বুনন শিল্প। ইউনেস্কো ২০০৫ সালে বাউল সঙ্গীতকে, ২০১৩ সালে জামদানি, ২০১৬ সালে মঙ্গল শোভাযাত্রা, ২০১৭ সালে শীতল পাটি, ২০২১ সালে কলকাতার দুর্গাপূজা, ২০২৩ সালে ঢাকার রিকশা ও রিকশাচিত্রকে অধরা সাংস্কৃতিক ঐতিহ্যের তালিকায় অন্তর্ভুক্ত করে। সর্বশেষ, ২০২৫ সালের ডিসেম্বর মাসে টাঙাইল শাড়ি বুনন শিল্পকেও ইউনেস্কো এই তালিকায় সংযোজন করেছে।

### বাউল সঙ্গীত

thumb|একজন বাউল একতারা হাতে বাউল সঙ্গীত পরিবেশন করছেন।
বাউল গান বাংলাদেশের লোকসংস্কৃতির একটি গুরুত্বপূর্ণ ও স্বতন্ত্র ধারার প্রতিনিধিত্ব করে। বাউলরা মূলত বাংলাদেশের গ্রামাঞ্চলে বসবাসকারী ভ্রাম্যমাণ সাধক ও গায়ক, যাদের আন্দোলন উনবিংশ শতাব্দী ও বিংশ শতাব্দীর শুরুতে সর্বাধিক প্রসার লাভ করে এবং সাম্প্রতিক সময়ে গ্রামীণ সমাজে আবারও জনপ্রিয়তা অর্জন করেছে। বাউলদের সংগীত ও জীবনদর্শন বাংলা সংস্কৃতির উপর গভীর প্রভাব ফেলেছে; বিশেষত রবীন্দ্রনাথ ঠাকুরের রচনায় এর সুস্পষ্ট ছাপ দেখা যায়।

বাউলরা সাধারণত গ্রামে বা গ্রামান্তরে ঘুরে ঘুরে জীবনযাপন করেন এবং একতারা, দোতারা ও ডুবকি নামের ঢোলের মতো সরল বাদ্যযন্ত্রের সঙ্গতে গান গেয়ে জীবিকা নির্বাহ করেন। তাদের সাধনাধারা কোনো প্রাতিষ্ঠানিক ধর্ম, জাতিভেদ, মন্দির বা নির্দিষ্ট তীর্থস্থানের সঙ্গে যুক্ত নয়। সুফিবাদের বিশাল প্রভাবের পাশাপাশি কিছু হিন্দুধর্ম, বৌদ্ধধর্ম, বৈষ্ণব ভাবধারার প্রভাব থাকলেও বাউল দর্শন এসবের বাইরে একটি স্বতন্ত্র মানবকেন্দ্রিক চিন্তাধারা গড়ে তুলেছে, যেখানে মানবদেহকেই ঈশ্বর উপলব্ধির কেন্দ্র হিসেবে দেখা হয়।

বাউল সংগীত, কবিতা ও নৃত্যের মূল উদ্দেশ্য মানুষ ও স্রষ্টার সম্পর্ক অন্বেষণ এবং আধ্যাত্মিক মুক্তি অর্জন। বাংলার সাহিত্যে বাউল গানের উপস্থিতি কমপক্ষে পঞ্চদশ শতাব্দী পর্যন্ত অনুসরণ করা যায়। এই গানগুলো গুরু থেকে শিষ্যের মধ্যে মৌখিকভাবে প্রজন্মান্তরে সঞ্চারিত হয় এবং সময়ের সঙ্গে সঙ্গে ভাষা ও প্রকাশভঙ্গি আধুনিক রূপ ধারণ করে। তবে বাউলরা সামাজিক ও অর্থনৈতিকভাবে দীর্ঘদিন ধরে প্রান্তিক অবস্থায় থাকায়, বিশেষ করে গ্রামীণ দারিদ্র্য বৃদ্ধির ফলে সাম্প্রতিক দশকগুলোতে এই ঐতিহ্য সংরক্ষণ ও চর্চা নানা চ্যালেঞ্জের মুখে পড়েছে।

২০০৫ সালের ১৭ নভেম্বর ফ্রান্সের রাজধানী প্যারিসে ইউনেস্কোর *মানবতার মৌখিক ও অধরা সাংস্কৃতিক ঐতিহ্যের শ্রেষ্ঠ নিদর্শন* (Masterpieces of the Oral and Intangible Heritage of Humanity) এর একটি জুরি সভার মাধ্যমে বাউল সঙ্গীতকে তালিকাভুক্ত করার প্রাথমিক সিদ্ধান্ত নেওয়া হয়। পরবর্তীতে ২০০৩ সালের কনভেনশন কার্যকর হওয়ার পর ২০০৮ সালের ৪-৮ নভেম্বর তুরস্কের ইস্তাম্বুলে অনুষ্ঠিত ইউনেস্কোর ২০০৩ কনভেনশনের ৩য় আন্তঃরাষ্ট্রীয় পর্ষদের সভায় বাউল সঙ্গীতকে *Baul songs* (বাংলা: বাউল গান) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়।

### জামদানি বুননের ঐতিহ্যবাহী শিল্প

thumb|150px|জামদানি বুননের ঐতিহ্যবাহী পদ্ধতি
বাংলাদেশের জামদানি বুনন শিল্প একটি প্রাচীন ও সূক্ষ্ম কারুশিল্প ঐতিহ্য, যা মূলত ঢাকার আশপাশের অঞ্চলে প্রজন্মের পর প্রজন্ম ধরে হস্তচালিত তাঁতে চর্চিত হয়ে আসছে। জামদানি মূলত স্বচ্ছ ও হালকা সুতির কাপড়, যার নকশা সরাসরি তাঁতে বুননের সময় *ডিসকন্টিনিউয়াস ওয়েফট* বা অবিচ্ছিন্ন আড়াআড়ি সুতো বয়ন পদ্ধতিতে তৈরি করা হয়। এই জটিল ও শ্রমসাধ্য কৌশলের ফলে প্রতিটি জামদানি শাড়ি আলাদা বৈশিষ্ট্য ও উচ্চ শিল্পমান বহন করে। নকশার সূক্ষ্মতা, রঙের সংযমী বা উজ্জ্বল ব্যবহার এবং কাপড়ের বাতাস চলাচলযোগ্য গুণ জামদানিকে বিশেষভাবে মূল্যবান করে তুলেছে।

জামদানি শাড়ি কেবল একটি পোশাক নয়, বরং বাঙালি নারীর সাংস্কৃতিক পরিচয়, আত্মমর্যাদা ও সামাজিক বন্ধনের প্রতীক হিসেবে বিবেচিত। এই বুনন শিল্পের সঙ্গে জড়িত তাঁতিরা নিজেদের একটি স্বতন্ত্র পেশাগত পরিচয় গড়ে তুলেছেন এবং তাদের দক্ষতার জন্য সমাজে সম্মান লাভ করেন। ঐতিহ্যগত জামদানি নকশা ও বুনন কৌশল সংরক্ষণ ও বিস্তারে কিছু মাস্টার তাঁতি গুরুত্বপূর্ণ ভূমিকা পালন করেন, যদিও সাধারণত এই জ্ঞান পরিবারভিত্তিকভাবে, বাবা-মা থেকে সন্তানদের মধ্যে, ঘরোয়া কর্মশালার মাধ্যমে সঞ্চারিত হয়। তাঁতি, সুতা প্রস্তুতকারক, রংকার, তাঁত সাজানোর কারিগরসহ সহায়ক পেশাজীবীদের নিয়ে একটি ঘনিষ্ঠ ও ঐক্যবদ্ধ সম্প্রদায় গড়ে উঠেছে, যা এই শিল্পের ধারাবাহিকতা নিশ্চিত করে।

২০১৩ সালে আজারবাইজানের রাজধানী বাকুতে অনুষ্ঠিত ইউনেস্কোর ২০০৩ কনভেনশনের ৮ম আন্তঃরাষ্ট্রীয় পর্ষদের সভায় (২-৭ ডিসেম্বর) জামদানি বুননের ঐতিহ্যকে *Traditional art of Jamdani weaving* (বাংলা: জামদানি বুননের ঐতিহ্যবাহী শিল্প) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়। ২০১৬ সালের ১৭ নভেম্বর জামদানি শাড়িকে বাংলাদেশের ভৌগোলিক নির্দেশক (জিআই) পণ্য হিসেবে স্বীকৃতি দেওয়া হয়।

### পহেলা বৈশাখের মঙ্গল শোভাযাত্রা

thumb|মঙ্গল শোভাযাত্রা
পহেলা বৈশাখে অনুষ্ঠিত মঙ্গল শোভাযাত্রা বাংলাদেশের একটি সর্বজনীন সাংস্কৃতিক উৎসব, যা ঢাকা বিশ্ববিদ্যালয়ের চারুকলা অনুষদের শিক্ষক ও শিক্ষার্থীদের উদ্যোগে আয়োজিত হয়। প্রতি বছর ১৪ এপ্রিল বাংলা নববর্ষের সকালে এই শোভাযাত্রা অনুষ্ঠিত হয়। এর সূচনা হয় ১৯৮৯ সালে, সামরিক শাসনের সময় সমাজে হতাশা ও ভয়ের আবহ কাটিয়ে মানুষকে আশাবাদ, ঐক্য ও ইতিবাচক ভবিষ্যতের বার্তা দেওয়ার উদ্দেশ্যে। শোভাযাত্রার প্রস্তুতি হিসেবে এক মাস আগে থেকেই শিক্ষক ও শিক্ষার্থীরা সম্মিলিতভাবে নানা রঙের মুখোশ, প্রতীকী ভাস্কর্য ও শোভাযাত্রার বাহন তৈরি করেন, যেখানে সাধারণত অশুভ শক্তির প্রতীক, সাহস ও শক্তির প্রতীক এবং শান্তির প্রতীক স্থান পায়।

মঙ্গল শোভাযাত্রা বাংলাদেশের লোকজ ঐতিহ্যের প্রতি মানুষের গর্ব, অন্যায় ও অশুভ শক্তির বিরুদ্ধে সংগ্রামের মানসিকতা এবং সত্য ও ন্যায়ের পক্ষে অবস্থানের প্রতীক হিসেবে বিবেচিত। এটি জাতি, ধর্ম, বর্ণ, লিঙ্গ ও বয়স নির্বিশেষে সব মানুষকে একত্রিত করে এবং গণতন্ত্র, সংহতি ও সমবেত সামাজিক মূল্যবোধকে উদ্‌যাপন করে। এই ঐতিহ্যের সঙ্গে যুক্ত জ্ঞান ও নৈপুণ্য প্রজন্ম থেকে প্রজন্মে মূলত শিক্ষার্থী ও শিক্ষকদের মধ্য দিয়ে সম্প্রদায়ের ভেতরেই সঞ্চারিত হয়।

২০১৬ সালের ৩০ নভেম্বর ইথিওপিয়ার রাজধানী আদ্দিস আবাবায় অনুষ্ঠিত ইউনেস্কোর ২০০৩ কনভেনশনের ১১তম আন্তঃরাষ্ট্রীয় পর্ষদের সভায় ঢাকার মঙ্গল শোভাযাত্রাকে *Mangal Shobhajatra on Pahela Baishakh* (বাংলা: পহেলা বৈশাখের মঙ্গল শোভাযাত্রা) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়।

### সিলেটের ঐতিহ্যবাহী শীতলপাটি বুননশিল্প

বাম|থাম্ব|266x266পিক্সেল|শীতল পাটির বুনন
সিলেটের শীতল পাটি বুনন শিল্প বাংলাদেশের একটি প্রাচীন ও স্বতন্ত্র হস্তশিল্প ঐতিহ্য, যেখানে *[[মুর্তা]]* নামে পরিচিত সবুজ বেত কেটে সরু ফালি করে হাতে বুনে শীতল পাটি তৈরি করা হয়। এই পাটি বাংলাদেশের সর্বত্র বসার পাটি, শয্যাচ্ছাদন ও নামাজের পাটি হিসেবে ব্যবহৃত হয়ে আসছে। এর মূল ধারক ও কারিগররা প্রধানত সিলেট অঞ্চলের নিম্নভূমির গ্রামগুলোতে বসবাস করেন, যদিও দেশের অন্যান্য এলাকাতেও কিছু সম্প্রদায় এই শিল্পের সঙ্গে যুক্ত। মুর্তা সংগ্রহ ও প্রাথমিক প্রক্রিয়াজাতকরণে নারী-পুরুষ উভয়ের অংশগ্রহণ থাকলেও, বুননের কাজে নারীদের ভূমিকা বিশেষভাবে গুরুত্বপূর্ণ। এই শিল্প শুধু জীবিকা নির্বাহের মাধ্যম নয়, বরং একটি শক্তিশালী সামাজিক ও সাংস্কৃতিক পরিচয়ের বাহক। পারিবারিক পরিসরে প্রজন্ম থেকে প্রজন্মে এই দক্ষতা হস্তান্তরিত হয়, যা পারিবারিক বন্ধন দৃঢ় করে এবং সমাজে সৌহার্দ্য বজায় রাখতে সহায়তা করে। শীতল পাটি বুননে পারদর্শিতা সামাজিক মর্যাদার প্রতীক হিসেবে বিবেচিত হয় এবং এটি বিশেষ করে নারী ও সুবিধাবঞ্চিত সম্প্রদায়কে অর্থনৈতিকভাবে ক্ষমতায়িত করে।

২০১৭ সালের ৪-৯ ডিসেম্বর দক্ষিণ কোরিয়ার জেজু দ্বীপে অনুষ্ঠিত ইউনেস্কোর ২০০৩ কনভেনশনের ১২তম আন্তঃরাষ্ট্রীয় পর্ষদের সভায় বাংলাদেশের সিলেট অঞ্চলের শীতল পাটি বুননের ঐতিহ্যগত হস্তশিল্পকে *Traditional art of Shital Pati weaving of Sylhet* (বাংলা: সিলেটের ঐতিহ্যবাহী শীতলপাটি বুননশিল্প) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়।

### কলকাতার দুর্গাপূজা

বাম|থাম্ব|229x229পিক্সেল|কলকাতার দূর্গাপজা
কলকাতার দুর্গাপূজা ভারতের পশ্চিমবঙ্গের কলকাতা শহরকে কেন্দ্র করে প্রতি বছর সেপ্টেম্বর–অক্টোবর মাসে উদ্‌যাপিত একটি প্রধান ধর্মীয় ও সাংস্কৃতিক উৎসব। এটি হিন্দু দেবী দুর্গার পূজাকে কেন্দ্র করে আয়োজিত হয় এবং ভারতের অন্যান্য অঞ্চল ও বাঙালি হিন্দু প্রবাসী সম্প্রদায়ের মধ্যেও পালিত হয়। উৎসবের প্রস্তুতি সাধারণত কয়েক মাস আগে শুরু হয়; গঙ্গা নদী অববাহিকা থেকে সংগৃহীত মাটি ব্যবহার করে কারিগরি কর্মশালায় দুর্গা ও সংশ্লিষ্ট দেবমূর্তির প্রতিমা নির্মাণ করা হয়। মহালয়ার সময় প্রতিমায় চক্ষুদান অনুষ্ঠান সম্পন্ন হয়, যা পূজার আনুষ্ঠানিক সূচনার অংশ হিসেবে বিবেচিত। বিজয়া দশমীর দিনে প্রতিমা বিসর্জনের মাধ্যমে পূজার সমাপ্তি ঘটে, যখন প্রতিমাগুলো জলাশয়ে বিসর্জন দেয়া হয়, যা ধর্মীয় আচার-অনুষ্ঠানের একটি প্রথাগত অংশ।

দুর্গাপূজা ধর্মীয় আচার-অনুষ্ঠানের পাশাপাশি শিল্প, স্থাপত্য ও নগর জনজীবনের একটি গুরুত্বপূর্ণ সাংস্কৃতিক আয়োজন হিসেবেও বিবেচিত। কলকাতার বিভিন্ন স্থানে অস্থায়ী মণ্ডপ ও শিল্পনির্ভর স্থাপনায় সমকালীন ও ঐতিহ্যবাহী নকশার সমন্বয় দেখা যায়। ঐতিহ্যবাহী ঢাকের বাদ্য, ভাস্কর্য, চিত্রকলা ও নকশাশিল্প এই উৎসবের বিভিন্ন উপাদানের অংশ হিসেবে উপস্থিত থাকে। এই সময়ে বিপুল সংখ্যক মানুষ মণ্ডপ পরিদর্শন ও সংশ্লিষ্ট সামাজিক ও সাংস্কৃতিক কার্যক্রমে অংশগ্রহণ করে, যা উৎসবটিকে একটি বৃহৎ জনসমাগমনির্ভর সাংস্কৃতিক অনুষ্ঠানে পরিণত করে। এ কারণে দুর্গাপূজাকে জনপরিসরে ধর্মীয় ও শিল্পচর্চার সমন্বিত উদাহরণ হিসেবে উল্লেখ করা হয়।

২০২১ খ্রিস্টাব্দের ১৩-১৮ ডিসেম্বর ভার্চুয়ালি অনুষ্ঠিত ইউনেস্কোর আন্তঃরাষ্ট্রীয় কমিটির ষোড়শ সম্মেলনে কলকাতার দুর্গাপূজাকে *Durga Puja in Kolkata* (বাংলা: কলকাতায় দুর্গাপূজা) শিরোনামে অধরা সাংস্কৃতিক ঐতিহ্যের তালিকায় অন্তর্ভুক্ত করা হয়।

### ঢাকার রিকশা ও রিকশাচিত্র

থাম্ব|ঢাকায় একটি রিকশার পিছনে অঙ্কিত চিত্র।|300x300পিক্সেলঢাকার রিকশা ও রিকশাচিত্র বাংলাদেশের নগরজীবনের একটি স্বতন্ত্র সাংস্কৃতিক বৈশিষ্ট্য। রিকশা মূলত একজন মানুষের দ্বারা টানা ছোট তিনচাকার যান, যা কেবল পরিবহনের মাধ্যম নয়, বরং চলমান এক ধরনের লোকশিল্প প্রদর্শনী হিসেবেও বিবেচিত। হাতে তৈরি রিকশার প্রায় প্রতিটি অংশ উজ্জ্বল রঙে আঁকা ফুলের নকশা, প্রকৃতির দৃশ্য, পাখি ও প্রাণী, ঐতিহাসিক ঘটনা, লোককথা, জাতীয় ব্যক্তিত্ব, চলচ্চিত্র তারকা এবং লেখা দিয়ে সজ্জিত থাকে; পাশাপাশি ঝালর, প্লাস্টিকের ফুল ও টিনসেল ব্যবহৃত হয়। ধীরগতির কারণে এসব চিত্র ও অলংকরণ সহজেই দর্শকের দৃষ্টি আকর্ষণ করে এবং শহরের পথে পথে ভ্রাম্যমাণ প্রদর্শনীর রূপ নেয়।

এই শিল্পচর্চা ঢাকার নগর সংস্কৃতির সঙ্গে গভীরভাবে যুক্ত এবং বিভিন্ন উৎসব, প্রদর্শনী ও চলচ্চিত্রে এর প্রতিফলন দেখা যায়। রিকশা নির্মাণের ঐতিহ্যবাহী কৌশল মূলত কর্মশালাভিত্তিক শিক্ষানবিশ প্রথার মাধ্যমে, মৌখিক নির্দেশনা ও হাতে-কলমে প্রশিক্ষণের সাহায্যে প্রজন্ম থেকে প্রজন্মে সঞ্চারিত হয়। রিকশাচিত্রশিল্পীরা সাধারণত অর্ডারভিত্তিতে কাজ করেন এবং নিজেদের দক্ষতা সন্তান বা নিকট আত্মীয়দের মধ্যে হস্তান্তর করেন। রিকশা নির্মাণে প্রধানত পুরুষেরা যুক্ত থাকলেও চিত্রাঙ্কনে নারী ও পুরুষ উভয়ের অংশগ্রহণ রয়েছে। সামগ্রিকভাবে, রিকশা ও রিকশাচিত্র ঢাকার মানুষের জন্য একটি যৌথ পরিচয়, সাংস্কৃতিক ধারাবাহিকতা ও প্রাণবন্ত নগর লোকশিল্পের প্রতীক হিসেবে স্বীকৃত।

২০২৩ সালের ৫–৮ ডিসেম্বর বতসোয়ানার রাজধানী কাসানেতে অনুষ্ঠিত ইউনেস্কোর ২০০৩ কনভেনশনের ১৮তম আন্তঃরাষ্ট্রীয় পর্ষদের সভায় ঢাকার রিকশা ও রিকশাচিত্রকে *Rickshaws and rickshaw painting in Dhaka* (বাংলা: ঢাকার রিকশা ও রিকশাচিত্র) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়।

### টাঙ্গাইলের ঐতিহ্যবাহী শাড়ি বুনন শিল্প

[থাম্ব|বাংলাদেশের [টাঙ্গাইল|টাঙ্গাইলে টাঙাইল শাড়ি বুনন]]
টাঙ্গাইলের ঐতিহ্যবাহী টাঙাইল শাড়ি বুনন শিল্প বাংলাদেশের একটি প্রাচীন ও জীবন্ত হস্তশিল্প ঐতিহ্য, যা মূলত হিন্দু বসাক ও মুসলিম ঝোলা সম্প্রদায়ের তাঁতিদের মাধ্যমে প্রজন্মের পর প্রজন্ম ধরে বিকশিত হয়েছে। এই শাড়িগুলো তুলা, রেশম কিংবা পাটের সুতা দিয়ে বিশেষ হাতচালিত তাঁতপ্রযুক্তিতে তৈরি হয়। সূক্ষ্ম বুনন, জটিল নকশা ও স্থানীয় মোটিফের জন্য টাঙ্গাইল শাড়ি স্বতন্ত্রভাবে পরিচিত, যা শুধু পোশাক নয়, বরং স্থানীয় সামাজিক ও সাংস্কৃতিক চর্চার এক শিল্পিত প্রকাশ।

এই বুনন প্রক্রিয়ায় সাধারণত পুরুষরা নকশা তৈরি, সুতা রং করা এবং তাঁতে বোনার মূল কাজ সম্পন্ন করেন, আর নারীরা চরকা দিয়ে সুতা পাকানো, চালের মাড় প্রয়োগ ও চূড়ান্ত সৌন্দর্যবর্ধনের কাজে সহায়তা করেন। পরিবারের অন্যান্য সদস্য, বিশেষ করে তরুণরা, কাপড় প্রস্তুত ও শেষ ধাপের কাজে যুক্ত থাকে। উৎসব ও আনুষ্ঠানিক উপলক্ষে তাঁতিরা তাঁদের কাজ উদ্‌যাপন করেন, যা এই শিল্পের সামাজিক গুরুত্বকে আরও দৃঢ় করে।

টাঙ্গাইল শাড়ি বিয়ে, উৎসব ও গুরুত্বপূর্ণ সামাজিক অনুষ্ঠানে বহুল ব্যবহৃত হয় এবং একই বুনন কৌশলে অন্যান্য পোশাকও তৈরি করা হয়। এই শিল্পের জ্ঞান ও দক্ষতা মূলত পারিবারিক পরিসরে অনানুষ্ঠানিকভাবে, পর্যবেক্ষণ ও হাতে-কলমে শেখার মাধ্যমে শিশু বয়স থেকেই হস্তান্তরিত হয়। ফলে এটি একদিকে স্থানীয় মানুষের জীবিকা নিশ্চিত করে, অন্যদিকে একটি যৌথ সাংস্কৃতিক পরিচয় ও গর্বের প্রতীক হিসেবে টিকে আছে।

২০২৫ সালের ৯ ডিসেম্বর ভারতের রাজধানী নয়াদিল্লিতে অনুষ্ঠিত ইউনেস্কোর ২০০৩ কনভেনশনের ২০তম আন্তঃরাষ্ট্রীয় পর্ষদের সভায় এই শিল্পকে *Traditional Saree weaving art of Tangail* (বাংলা: টাঙ্গাইলের ঐতিহ্যবাহী শাড়ি বুনন শিল্প) শিরোনামে অধরা সাংস্কৃতিক ঐতিহ্য হিসেবে অন্তর্ভুক্ত করা হয়।

## বিশ্ব প্রামাণ্য ঐতিহ্য

থাম্ব|150x150পিক্সেল|মেমোরি অব দ্য ওয়ার্ল্ড কর্মসূচির লোগো
বর্তমানে বাংলা অঞ্চলে ইউনেস্কো স্বীকৃত ২টি বিশ্ব প্রামাণ্য ঐতিহ্য রয়েছে। শেখ মুজিবুর রহমানের দেওয়া ১৯৭১ সালের ৭ই মার্চের ভাষণ এবং বেগম রোকেয়ার রচিত *[[সুলতানার স্বপ্ন]]* উপন‍্যাসিকা এই ঐতিহ্যের অন্তর্ভুক্ত।

### শেখ মুজিবুর রহমানের ঐতিহাসিক ৭ই মার্চের ভাষণ

[থাম্ব|৭ই মার্চে রেসকোর্স ময়দানে ঐতিহাসিক ভাষণ দিচ্ছেন [শেখ মুজিবুর রহমান]]
শেখ মুজিবুর রহমানের *ঐতিহাসিক ৭ই মার্চের ভাষণ* ১৯৭১ সালের ৭ই মার্চ প্রদান করা হয়, যা বাংলাদেশের স্বাধীনতা সংগ্রামের এক নির্ণায়ক মুহূর্ত হিসেবে বিবেচিত। ১৯৭০ সালের পাকিস্তানের সাধারণ নির্বাচনে আওয়ামী লীগ জাতীয় পরিষদে সংখ্যাগরিষ্ঠতা অর্জন করলেও তৎকালীন পাকিস্তানি সামরিক শাসকগোষ্ঠী ক্ষমতা হস্তান্তরে অস্বীকৃতি জানায়। এই রাজনৈতিক সংকটের প্রেক্ষাপটে রেসকোর্স ময়দানে দেওয়া ভাষণে শেখ মুজিব কার্যত বাংলাদেশের স্বাধীনতার দিকনির্দেশনা দেন এবং জনগণকে চূড়ান্ত সংগ্রামের জন্য প্রস্তুত করেন। ভাষণটি সম্পূর্ণভাবে তাৎক্ষণিকভাবে প্রদান করা হয়েছিল; এর কোনো লিখিত পাণ্ডুলিপি ছিল না। তবুও এটি অডিও ও অডিও-ভিজ্যুয়াল রেকর্ডিং আকারে সংরক্ষিত রয়েছে, যা একে ঐতিহাসিক দলিল হিসেবে অনন্য মর্যাদা দেয়। ইউনেস্কো এই ভাষণকে উপনিবেশ-উত্তর রাষ্ট্রব্যবস্থায় গণতান্ত্রিক ও অন্তর্ভুক্তিমূলক সমাজ গঠনে ব্যর্থতার একটি বাস্তব দলিল হিসেবেও মূল্যায়ন করেছে, যেখানে জাতিগত, সাংস্কৃতিক, ভাষাগত ও ধর্মীয় বিভাজনের ফলে জনগণের বিচ্ছিন্নতার চিত্র স্পষ্টভাবে প্রতিফলিত হয়। 

২০১৭ সালের ৩০শে অক্টোবর, ইউনেস্কো ৭ই মার্চের ভাষণকে *The Historic 7th March Speech of Bangabandhu Sheikh Mujibur Rahman* (বাংলা: বঙ্গবন্ধু শেখ মুজিবুর রহমানের ঐতিহাসিক ৭ মার্চের ভাষণ) শিরোনামে *ওয়ার্ল্ড ডকুমেন্টারি হেরিটেজ* (বিশ্ব প্রামাণ্য ঐতিহ্য) হিসেবে স্বীকৃতি প্রদান করে। এই ঐতিহাসিক ভাষণটি ২০১৬ সালে বাংলাদেশ সরকারের পক্ষ থেকে ইউনেস্কোর কাছে মনোনয়ন জমা দেওয়া হয় এবং ২০১৭ সালে আনুষ্ঠানিকভাবে *Memory of the World Register*-এ অন্তর্ভুক্ত হয়।

### ''সুলতানার স্বপ্ন''

থাম্ব|205x205পিক্সেল|''সুলতানার স্বপ্ন'' উপন্যাসিকার আঞ্চলিক স্বীকৃতির সার্টিফিকেট
বেগম রোকেয়ার রচিত *সুলতানার স্বপ্ন* (Sultana’s Dream) একটি কল্পবিজ্ঞানধর্মী সামাজিক রচনা, যেখানে লেখক নারীবাদী স্বপ্নরাজ্য *নারীস্থান* (Ladyland) নামক একটি কল্পিত নারীশাসিত সমাজের চিত্র উপস্থাপন করেন। গল্পে নারীরা রাষ্ট্র, বিজ্ঞান ও অর্থনৈতিক কার্যক্রমে নেতৃত্ব দেয় এবং পুরুষদের গৃহকেন্দ্রিক অবস্থানে দেখানো হয়েছে, যা তৎকালীন পর্দা-প্রথার সামাজিক বাস্তবতার একটি বিপরীত রূপ হিসেবে ব্যাখ্যা করা হয়। রচনাটিতে নারীর স্বাধীনতা, যুক্তিবাদ, পরিবেশ সচেতনতা এবং বৈজ্ঞানিক অগ্রগতির ধারণা উপস্থাপিত হয়েছে; পাশাপাশি আকাশপথে চলাচল ও সৌরশক্তি ব্যবহারের মতো প্রযুক্তিগত ধারণার কল্পনাও এতে অন্তর্ভুক্ত।

রচনাটি ১৯০৫ সালে মাদ্রাজভিত্তিক সাময়িকী *[[The Indian Ladies' Magazine|দ্য ইন্ডিয়ান লেডিস ম্যাগাজিনে]]* *সুলতানাস ড্রিম* শিরোনামে প্রথম প্রকাশিত হয়। পরে ১৯০৮ সালে এটি গ্রন্থাকারে প্রকাশিত হয় এবং ১৯২২ সালে বাংলায় *সুলতানার স্বপ্ন* নামে *মতিচূর* (দ্বিতীয় খণ্ড)-এ অন্তর্ভুক্ত হয়। রোকেয়া সাখাওয়াত হোসেন ১৯১১ সালে কলকাতায় মুসলিম মেয়েদের শিক্ষার উদ্দেশ্যে সাখাওয়াত মেমোরিয়াল গার্লস’ স্কুল প্রতিষ্ঠা করেন, যা নারীশিক্ষা প্রসারে গুরুত্বপূর্ণ ভূমিকা পালন করে।

২০২৪ সালে ইউনেস্কোর *মেমোরি অব দ্য ওয়ার্ল্ড* কর্মসূচির এশিয়া-প্রশান্ত মহাসাগরীয় কমিটি তাদের আঞ্চলিক তালিকায় *Sultana’s Dream* অন্তর্ভুক্ত করে। এই সিদ্ধান্তটি ৭–৮ মে ২০২৪ মঙ্গোলিয়ার উলানবাটরে অনুষ্ঠিত কমিটির দশম সাধারণ সভায় ঘোষণা করা হয়। একই পর্যায়ে এশিয়া-প্রশান্ত মহাসাগরীয় অঞ্চলের বিভিন্ন দেশ থেকে মনোনীত একাধিক প্রামাণ্য ঐতিহ্য তালিকাভুক্ত হয়। বাংলাদেশের পক্ষ থেকে মনোনয়ন প্রক্রিয়ায় মুক্তিযুদ্ধ জাদুঘর অংশগ্রহণ করে এবং তাদের প্রতিনিধি আনুষ্ঠানিকভাবে স্বীকৃতির সনদ গ্রহণ করেন।

## আন্তর্জাতিক মাতৃভাষা দিবস

বাম|থাম্ব|150x150পিক্সেল|ইউনেস্কো কর্তৃক অঙ্কিত আন্তর্জাতিক মাতৃভাষা দিবসের টাইপোগ্রাফিক ইলাস্ট্রেশন
১৯৫২ সালের ২১ ফেব্রুয়ারি তৎকালীন পূর্ব পাকিস্তানে বাংলাকে রাষ্ট্রভাষার মর্যাদা দেওয়ার দাবিতে আন্দোলনে পুলিশের গুলিতে কয়েকজন ছাত্র ও তরুণ নিহত হন, যা ইতিহাসে ভাষার জন্য জীবন উৎসর্গের এক বিরল দৃষ্টান্ত। এই ভাষা আন্দোলনের আত্মত্যাগের স্মরণেই বাংলাদেশে ২১ ফেব্রুয়ারি শহীদ দিবস হিসেবে পালিত হয়ে আসছে, যা পরবর্তীতে আন্তর্জাতিক স্বীকৃতি লাভ করে। আন্তর্জাতিক মাতৃভাষা দিবস প্রতি বছর ২১ ফেব্রুয়ারি বিশ্বব্যাপী পালিত হয় ভাষাগত ও সাংস্কৃতিক বৈচিত্র্য রক্ষা এবং বহুভাষিকতা প্রসারের উদ্দেশ্যে। এই দিবসের মূল তাৎপর্য হলো: মাতৃভাষা মানুষের শিক্ষা, চিন্তা ও সাংস্কৃতিক পরিচয়ের ভিত্তি; মাতৃভাষাভিত্তিক শিক্ষা শেখার সক্ষমতা বাড়ায় এবং ভাষা হারিয়ে গেলে একটি জনগোষ্ঠীর ইতিহাস ও ঐতিহ্যের বড় অংশ বিলুপ্ত হয়ে যায়। বর্তমানে বিশ্বের হাজার হাজার ভাষা বিলুপ্তির ঝুঁকিতে রয়েছে, আন্তর্জাতিক মাতৃভাষা দিবস সেই বাস্তবতার দিকে বৈশ্বিক দৃষ্টি আকর্ষণ করে। বাংলাদেশে দিবসটি জাতীয় ছুটি হিসেবে পালিত হয়; মানুষ শহীদ মিনারে শ্রদ্ধা জানায়, ভাষা ও সংস্কৃতিভিত্তিক নানা আয়োজন করে এবং পুরো ফেব্রুয়ারি মাসজুড়ে অমর একুশে বইমেলার মাধ্যমে ভাষা ও সাহিত্যচর্চা জোরদার করা হয়। আন্তর্জাতিকভাবে এই দিবস উপলক্ষে প্রতিবছর নির্দিষ্ট থিম নির্ধারণ করা হয়, যেখানে শিক্ষা, প্রযুক্তি, আদিবাসী ভাষা, অন্তর্ভুক্তিমূলক সমাজ ও প্রজন্মান্তরের ভাষা সংরক্ষণের মতো বিষয় গুরুত্ব পায়। ভাষা সংরক্ষণ ও বহুভাষিকতা প্রসারে অবদানের স্বীকৃতিস্বরূপ আন্তর্জাতিক মাতৃভাষা দিবসে লিঙ্গুয়াপ্যাক্স পুরস্কার (Linguapax Prize), একুশে ঐতিহ্য পুরস্কার (Ekushey Heritage Award) এবং একুশে যুব পুরস্কার (Ekushey Youth Award)-এর মতো পুরস্কারও প্রদান করা হয়।

১৯৯৯ সালের ১৭ নভেম্বর ইউনেস্কোর সাধারণ সম্মেলনে সর্বসম্মতিক্রমে ২১ ফেব্রুয়ারিকে আন্তর্জাতিক মাতৃভাষা দিবস (International Mother Language Day) হিসেবে ঘোষণা করা হয় এবং ২০০০ সাল থেকে এটি বিশ্বব্যাপী পালিত হচ্ছে। ২০০২ সালে জাতিসংঘ সাধারণ পরিষদে একটি প্রস্তাব গৃহীত হওয়ার মাধ্যমে দিবসটি জাতিসংঘের আনুষ্ঠানিক স্বীকৃতি পায়। পরবর্তীতে ২০০৭ সালে জাতিসংঘ বিশ্বব্যাপী সকল ভাষা সংরক্ষণ ও সুরক্ষার অঙ্গীকার পুনর্ব্যক্ত করে এবং ২০০৮ সালকে আন্তর্জাতিক ভাষা বর্ষ হিসেবে ঘোষণা করা হয়।


চিত্র:International Mother Language Day Celebration.PNG|ঢাকায় আন্তর্জাতিক মাতৃভাষা দিবসের উদ্‌যাপন
চিত্র:২১ ফেব্রুয়ারি ২০১৮ সালে শহীদ মিনার (cropped).jpg|ঢাকা বিশ্ববিদ্যালয়ের আমতলা প্রাঙ্গণে অবস্থিত শহীদ মিনার
চিত্র:Int-mother-lang-day-monument.jpg|alt=Poster with writing|অ্যাসফিল্ড পার্ক, সিডনি, অস্ট্রেলিয়ায় আন্তর্জাতিক মাতৃভাষা দিবস উদ্‌যাপন।


## প্রস্তাবিত বিশ্ব ঐতিহ্য
ইউনেস্কোর বিশ্ব ঐতিহ্য কনভেনশন অনুযায়ী, কোনো স্থানকে বিশ্ব ঐতিহ্য তালিকায় অন্তর্ভুক্ত করার পূর্বশর্ত হিসেবে সংশ্লিষ্ট রাষ্ট্রকে প্রথমে সেই স্থানকে Tentative List (প্রস্তাবিত বিশ্ব ঐতিহ্য তালিকা)-এ অন্তর্ভুক্ত করতে হয়।

### বাংলাদেশ
বাংলাদেশ সরকার ২০২৩ সালের ১৭ মে তারিখে ইউনেস্কোর বিশ্ব ঐতিহ্য কেন্দ্রে ৭টি স্থাপনা ও সাংস্কৃতিক ভূদৃশ্যকে প্রস্তাবিত বিশ্ব ঐতিহ্য হিসেবে তালিকাভুক্ত করে।

#### ব-দ্বীপীয় ভূদৃশ্যে বাংলাদেশের প্রত্নস্থলসমূহ
থাম্ব|200x200পিক্সেল|বঙ্গীয় অববাহিকা
বাংলাদেশের দক্ষিণ-পশ্চিমাঞ্চলের সক্রিয় গাঙ্গেয় ব-দ্বীপভূমিতে অবস্থিত এই প্রত্নতাত্ত্বিক অঞ্চলটি বিশ্বের বৃহত্তম বদ্বীপ গঙ্গা-ব্রহ্মপুত্র-মেঘনা বদ্বীপের অংশ। খুলনা ও বরিশাল বিভাগ জুড়ে বিস্তৃত এ ভূদৃশ্যটি নদী, জোয়ার-ভাটা, বন্যা, ভাঙন, ঘূর্ণিঝড় ও জলবায়ু পরিবর্তনের প্রভাবে গত ৫-৬ হাজার বছর ধরে ক্রমাগত রূপান্তরিত হচ্ছে। এই প্রতিকূল পরিবেশ সত্ত্বেও খ্রিস্টপূর্ব প্রথম সহস্রাব্দের মধ্যভাগ থেকে শুরু করে অন্তত খ্রিস্টীয় ৭ম-১৯শ শতক পর্যন্ত এখানে স্থায়ী মানব বসতি, কৃষি, ধর্মীয় স্থাপনা ও নদী-সমুদ্রভিত্তিক বাণিজ্যের ধারাবাহিক প্রমাণ পাওয়া যায়। প্রস্তাবিত সম্পত্তিতে মোট ৪৬টি প্রত্নস্থল অন্তর্ভুক্ত, যার মধ্যে রয়েছে সমাধিস্থ ও দৃশ্যমান স্থাপনা-ঢিবি, বৌদ্ধ বিহার ও মন্দির, হিন্দু মন্দির, মসজিদ, হাম্মামখানা, প্রাচীরবেষ্টিত বসতি এবং জাহাজঘাট। এসব স্থাপনা প্রধানত ইট, কাদা ও ঝিনুক-খোলস থেকে প্রস্তুত চুন ব্যবহার করে নির্মিত, যা নরম ও লবণাক্ত ব-দ্বীপীয় মাটিতে টিকে থাকার জন্য বিশেষভাবে অভিযোজিত প্রযুক্তির সাক্ষ্য দেয় (যেমন *[[সেলুলার নেটওয়ার্ক|সেলুলার]]* নির্মাণকৌশল)। অঞ্চলটি প্রাচীন ও মধ্যযুগে বঙ্গ/বঙ্গাল, গঙ্গাঋদ্ধি এবং পরে সুলতানি ও মুঘল শাসনের অংশ ছিল; পাশাপাশি এটি বঙ্গোপসাগরভিত্তিক আন্তঃআঞ্চলিক ও আন্তর্জাতিক বাণিজ্য নেটওয়ার্কের একটি গুরুত্বপূর্ণ কেন্দ্র ছিল।

এই প্রত্নতাত্ত্বিক ভূদৃশ্যটি ইউনেস্কোর মানদণ্ড (iv) ও (v) অনুযায়ী মানুষের পরিবেশগত অভিযোজন, স্থাপত্য-প্রযুক্তি ও নদী-সমুদ্রনির্ভর জীবনব্যবস্থার এক অনন্য বৈশ্বিক দৃষ্টান্ত। তবে জলবায়ু পরিবর্তন ও সমুদ্রপৃষ্ঠের উচ্চতাবৃদ্ধির কারণে আগামী ৪০-৫০ বছরে এ অঞ্চল ও এর সাংস্কৃতিক নিদর্শন গুরুতরভাবে বিলুপ্তির ঝুঁকিতে রয়েছে; তাই এটি বাংলাদেশের প্রস্তাবিত বিশ্ব ঐতিহ্য হিসেবে বিশেষ গুরুত্ব বহন করে।

#### লালমাই-ময়নামতি প্রত্নস্থল

থাম্ব|ময়নামতি রাণীর কুঠির
লালমাই-ময়নামতি প্রত্নস্থলসমূহ কুমিল্লা জেলার লালমাই পাহাড়শ্রেণিতে অবস্থিত একটি ঘনবিন্যস্ত বৌদ্ধ ধর্মীয় ও শিক্ষাকেন্দ্রের নিদর্শন। প্রায় ১৭ কিলোমিটার দীর্ঘ ও সর্বোচ্চ ৪৫ মিটার উঁচু এই পাহাড়ি অঞ্চলটি ব্রহ্মপুত্র-মেঘনা ব-দ্বীপের বিস্তীর্ণ প্লাবনভূমির মধ্যে উত্থিত এবং গোমতী নদী ও তার প্রাচীন ধারার মাধ্যমে মেঘনা নদী ও বঙ্গোপসাগরের সঙ্গে সংযুক্ত ছিল। প্রস্তাবিত সম্পত্তিতে মোট ২১টি উপাদান রয়েছে। এর মধ্যে শালবন বিহার, আনন্দবিহার, ভোজ বিহার, কুটিলা মুড়া, রূপবান মুড়া, চন্ডীমুড়া প্রভৃতি গুরুত্বপূর্ণ বৌদ্ধ বিহার, স্তূপ ও মন্দির অন্তর্ভুক্ত। ঐতিহাসিকভাবে এ অঞ্চলটি সমতট রাজ্যের অংশ ছিল (খ্রিস্টীয় ৪র্থ-১২শ শতক), যা মহাযান ও তন্ত্রযান বৌদ্ধধর্মের একটি প্রধান কেন্দ্র হিসেবে বিকশিত হয়। গুপ্ত, খড়্গ, চন্দ্র, দেব ও বর্মণ বংশের শাসনামলে *দেবপর্বত* (Devaparvata) নামে পরিচিত এই স্থানটি রাজনৈতিক রাজধানী ও ধর্মীয় কেন্দ্র ছিল। এখানে আবিষ্কৃত তাম্রশাসন, মুদ্রা, পোড়ামাটির ফলক, পাথর ও ব্রোঞ্জমূর্তি (যেমন অবলোকিতেশ্বর, বজ্রসত্ত্ব) এবং অনন্য *[[ত্রিরত্ন ও ত্রিভিত্তি|ত্রিরত্ন]]* স্তূপসমূহ এই অঞ্চলের উচ্চস্তরের শিল্প, স্থাপত্য ও ধর্মীয় চিন্তার সাক্ষ্য দেয়।

লালমাই-ময়নামতি ছিল দক্ষিণ ও দক্ষিণ-পূর্ব এশিয়ার সঙ্গে নদী ও সমুদ্রপথভিত্তিক বাণিজ্য ও বৌদ্ধ তীর্থ নেটওয়ার্কের একটি গুরুত্বপূর্ণ কেন্দ্র। চীনা পরিব্রাজক হিউয়েন সাঙের বিবরণসহ প্রত্নতাত্ত্বিক প্রমাণে এটি মহাযান ও তন্ত্রযান বৌদ্ধধর্মের বিকাশে দক্ষিণ এশিয়ার চারটি প্রধান কেন্দ্রের একটি হিসেবে চিহ্নিত। পাহাড়ের ঢাল ও প্লাবনভূমির সমন্বয়ে পরিকল্পিত বিহারসমূহ (ক্রুশাকার/ক্রুসিফর্ম মন্দির পরিকল্পনা) স্থাপত্য ও ভূদৃশ্য ব্যবহারে এক অনন্য দৃষ্টান্ত।

ইউনেস্কোর মানদণ্ড (ii), (iv) ও (v) অনুযায়ী লালমাই-ময়নামতি সাংস্কৃতিক ঐতিহ্য আন্তঃআঞ্চলিক ধর্মীয়-শৈল্পিক বিনিময়, প্রযুক্তি ও স্থাপত্যের উৎকর্ষ এবং মানুষ-ভূদৃশ্য-জলব্যবস্থার দীর্ঘস্থায়ী পারস্পরিক সম্পর্কের এক অসাধারণ নিদর্শন। যদিও আধুনিক উন্নয়ন ও জলবায়ু পরিবর্তনের ঝুঁকি রয়েছে, তবু সংরক্ষণ ও পর্যবেক্ষণের মাধ্যমে এর মৌলিক সত্যতা ও অখণ্ডতা এখনো বজায় আছে; এজন্য এটি বাংলাদেশের প্রস্তাবিত বিশ্ব ঐতিহ্য তালিকায় বিশেষ গুরুত্ব বহন করে।

#### মহাস্থান ও করতোয়া নদীর সাংস্কৃতিক ভূদৃশ্য

থাম্ব|মহাস্থানগড়
মহাস্থান ও করতোয়া নদীর সাংস্কৃতিক ভূদৃশ্য (বগুড়া জেলা) বাংলাদেশের অন্যতম প্রাচীন ও দীর্ঘস্থায়ী মানব-প্রকৃতি সহাবস্থানের নিদর্শন। করতোয়া নদীর তীরে অবস্থিত মহাস্থানগড় ছিল প্রাচীন পুণ্ড্রনগরের কেন্দ্র, যার নগরায়ণ শুরু হয় খ্রিস্টপূর্ব ৪-৩ শতকে (মৌর্য যুগ) এবং বিভিন্ন রূপান্তরের মধ্য দিয়ে অন্তত খ্রিস্টীয় ১৮-১৯ শতক পর্যন্ত মানব বসতি ও সাংস্কৃতিক কার্যক্রম অব্যাহত থাকে। প্রায় ১.৫২ × ১.৩৭ কিমি আয়তনের দুর্গবেষ্টিত এই নগরকেন্দ্রটি বারিন্দ টেরেসের উঁচু ভূমিতে গড়ে ওঠে এবং বন্যা ও নদীভিত্তিক যোগাযোগের সাথে খাপ খাইয়ে কাদা থেকে ইটের প্রাচীরে রূপান্তরিত প্রতিরক্ষা ব্যবস্থা গড়ে তোলে। এই সম্পত্তিতে দুর্গ, বৌদ্ধ বিহার, ব্রাহ্মণ্য মন্দির, মসজিদ, মাজার, কৃত্রিম জলাধার (ট্যাংক), পরিখা ও অসংখ্য প্রত্নঢিবিসহ মোট ৬২টি উপাদান অন্তর্ভুক্ত। গোকুল মেধের *সেলুলার* মন্দির, ভাসু বিহার, বিহার ধাপ, গোবিন্দ ভিটা প্রভৃতি স্থাপনা এখানে ধর্মীয় ও প্রশাসনিক বৈচিত্র্যের সাক্ষ্য দেয়। করতোয়া-নগর নদীব্যবস্থা এই নগর ও পশ্চাৎভূমিকে কৃষি, বাণিজ্য ও তীর্থযাত্রার সঙ্গে যুক্ত রেখেছিল; একই সঙ্গে বন্যা, নদীপথ পরিবর্তন ও ভূমিকম্প (বিশেষত ১৩শ শতকে) সত্ত্বেও নগরজীবন অভিযোজিতভাবে টিকে থাকে।

এ ভূদৃশ্যের একটি গুরুত্বপূর্ণ দিক হলো দৃশ্যমান (tangible) প্রত্নসম্পদ ও অদৃশ্য (intangible) ঐতিহ্যের অবিচ্ছেদ্য সংযোগ। করতোয়া মাহাত্ম্য (১৩-১৪শ শতক), লোককথা, মনসামঙ্গল কাব্য এবং শাহ সুলতান বলখী মাহিসাওয়ার ও শেখ বুরহানউদ্দিনের মাজারকেন্দ্রিক উরুস ও তীর্থাচরণ আজও এই স্থানকে জীবন্ত ধর্মীয় ভূদৃশ্য হিসেবে বজায় রেখেছে, যেখানে হিন্দু ও মুসলিম আচার-বিশ্বাস সহাবস্থান করে।

ইউনেস্কোর মানদণ্ড (i), (ii), (iii) ও (vi) অনুযায়ী, মহাস্থান-করতোয়া অঞ্চল মানব সৃজনশীলতা, দীর্ঘকালীন নগর-নদী অভিযোজন, সাংস্কৃতিক বিনিময় এবং জীবন্ত ধর্মীয় ঐতিহ্যের এক অসাধারণ উদাহরণ। আধুনিক উন্নয়ন ও পরিবেশগত পরিবর্তনের চাপ সত্ত্বেও সংরক্ষণ কার্যক্রমের মাধ্যমে এর সত্যতা ও অখণ্ডতা উল্লেখযোগ্যভাবে রক্ষিত আছে; তাই এটি বাংলাদেশের প্রস্তাবিত বিশ্ব ঐতিহ্য তালিকায় বিশেষ গুরুত্ব বহন করে।

#### বাংলাদেশের মুঘল মসজিদসমূহ
[থাম্ব|ঢাকার [সাত গম্বুজ মসজিদ মুঘল মসজিদগুলোর মধ্যে অন্যতম]]
বাংলাদেশের মুঘল মসজিদসমূহ (১৭-১৮শ শতক) একটি ধারাবাহিক স্থাপত্যিক সমষ্টি, যা মুঘল সাম্রাজ্যের উত্তর ভারতীয় রাজকীয় রীতি ও বাংলার স্থানীয় নির্মাণ-ঐতিহ্যের অভিযোজিত সংমিশ্রণের অনন্য দৃষ্টান্ত। প্রস্তাবিত এই সম্পত্তিতে দেশের বিভিন্ন অঞ্চলে বিস্তৃত মোট ৩০টি মসজিদ অন্তর্ভুক্ত, যেগুলো গম্বুজের সংখ্যাভেদে এক, তিন, চার, পাঁচ ও সাত গম্বুজবিশিষ্ট রূপে শ্রেণিবদ্ধ। ইট ও চুন-সুরকি ছিল প্রধান নির্মাণ উপাদান; নরম ব-দ্বীপীয় মাটিতে টিকে থাকার জন্য মসজিদগুলো সরল ভূমিপ্ল্যান, বক্র কার্নিশ, কোণ টাওয়ার, খাঁজকাটা মিহরাব, টেরাকোটা ও স্টুকো অলংকরণসহ নান্দনিক কিন্তু সংযত রূপ ধারণ করে। ১৬শ শতকের শেষভাগে বাংলা মুঘল সাম্রাজ্যের অন্তর্ভুক্ত (সুবাহ বাংলা) হওয়ার পর ঢাকা ও চট্টগ্রাম কেন্দ্রিক প্রশাসন, বাণিজ্য ও গ্রামীণ অর্থনীতির বিস্তারের সঙ্গে সঙ্গে মসজিদ নির্মাণ দ্রুত বৃদ্ধি পায়, বিশেষত ১৭-১৮শ শতকে। নদীনির্ভর যোগাযোগব্যবস্থা, সামাজিক গতিশীলতা ও নতুন অভিজাত শ্রেণির উত্থানের প্রেক্ষিতে মসজিদগুলো কেবল উপাসনালয় নয়, বরং ক্ষমতা, মর্যাদা ও সামাজিক সংহতির প্রতীক হয়ে ওঠে। অনেক মসজিদের সঙ্গে সুফি সাধকদের মাজার যুক্ত থাকায় ধর্মীয় বহুত্ববাদ ও স্থানীয় ইসলামি সংস্কৃতির সংকর রূপ বিকশিত হয়। একই সময়ে হিন্দু মন্দির স্থাপত্যের সঙ্গে অলংকরণ ও রূপগত পারস্পরিক প্রভাবও লক্ষণীয়।

এই স্থাপত্যসমষ্টি ইউনেস্কোর মানদণ্ড (ii) অনুযায়ী বহিরাগত ও স্থানীয় শিল্প-প্রযুক্তির দ্বিমুখী বিনিময় এবং (iv) অনুযায়ী নদীমাতৃক বদ্বীপে অভিযোজিত নির্মাণপ্রযুক্তির এক অসাধারণ বৈশ্বিক উদাহরণ। অনেক মসজিদ আজও জীবন্ত ধর্মীয় স্থান হিসেবে ব্যবহৃত; যদিও লবণাক্ততা, আবহাওয়াজনিত ক্ষয় ও আধুনিক হস্তক্ষেপে কিছু ঝুঁকি রয়েছে, তবু সংরক্ষণ আইনের আওতায় এগুলোর ঐতিহাসিক সত্যতা ও অখণ্ডতা মূলত বজায় আছে। ফলে মুঘল মসজিদসমূহ বাংলাদেশের প্রস্তাবিত বিশ্ব ঐতিহ্য তালিকায় একটি গুরুত্বপূর্ণ সাংস্কৃতিক সম্পদ হিসেবে বিবেচিত।

#### বাংলাদেশের মুঘল ও ঔপনিবেশিক যুগের মন্দিরসমূহ
[থাম্ব|200x200পিক্সেল|[পুঠিয়া মন্দির চত্বর|পুঠিয়া মন্দির চত্বর]]
বাংলাদেশের মুঘল ও ঔপনিবেশিক যুগের মন্দিরসমূহ (প্রধানত ১৬-১৯শ শতক) বাংলার ধর্মীয়, সামাজিক ও শিল্পঐতিহ্যের এক অনন্য স্থাপত্যিক ধারাকে প্রতিনিধিত্ব করে। প্রস্তাবিত এই ধারাবাহিক সম্পত্তিতে ৩০টি মন্দির বা মন্দিরগুচ্ছ অন্তর্ভুক্ত, যা গুপ্ত-পরবর্তী প্রাচীন ঐতিহ্যের ধারাবাহিকতায় ভক্তিবাদী (গৌড়ীয় বৈষ্ণব) আন্দোলন, মুঘল শাসন ও ঔপনিবেশিক প্রেক্ষাপটে নতুন রূপ ও অর্থ লাভ করে। নদীমাতৃক ব-দ্বীপে সহজলভ্য ইট ও পোড়ামাটির (*[[টেরাকোটা]]*) ব্যবহারে এসব মন্দির স্থানীয় নির্মাণরীতি ও বহিরাগত প্রভাবের সৃজনশীল সংমিশ্রণ ঘটায়। এই সময়কালে বাংলায় একটি স্বতন্ত্র স্থাপত্যভাষা গড়ে ওঠে, যেখানে রেখা, বাংলা/চালা, রত্ন, ডোলমঞ্চ/রাশমঞ্চ, গম্বুজযুক্ত ও সমতল ছাদবিশিষ্ট নানা ধরন দেখা যায়। গ্রামীণ কুটিরের আদল থেকে অনুপ্রাণিত এক-বাংলা/জোড়-বাংলা ও চার/আট-চালা রূপ, রত্ন মন্দিরে বহু শিখর-শীর্ষ এবং ইসলামি স্থাপত্যের খিলান, ভল্টিং ও গম্বুজ-অনুপ্রেরণা, সব মিলিয়ে এক বৈশিষ্ট্যপূর্ণ আঞ্চলিক শৈলী তৈরি হয়। কান্তজী, পুঠিয়া গুচ্ছ, হাটিকুমরুল ও নবরত্ন মন্দিরসমূহের মতো স্থাপনায় টেরাকোটা ফলকে রামায়ণ-মহাভারত, রাধা-কৃষ্ণ লীলা, সমসাময়িক সমাজ ও বাণিজ্যের কাহিনি চিত্রিত হয়ে *দৃশ্যমান কাহিনিকথনের* এক অনুপম উদাহরণ সৃষ্টি করে।

ইউনেস্কোর মানদণ্ড (ii) অনুযায়ী এই মন্দিরসমূহ বহুমুখী সাংস্কৃতিক বিনিময় ও শৈল্পিক উদ্ভাবনের সাক্ষ্য; (iii) অনুযায়ী বহু মন্দির আজও জীবন্ত উপাসনালয় হিসেবে আচার-অনুশীলন বহন করে; এবং (iv) অনুযায়ী ইট-টেরাকোটাভিত্তিক স্থাপত্যে ধর্ম, শিল্প ও সমাজের সমন্বয়ে একটি অসাধারণ আঞ্চলিক ধারা প্রতিষ্ঠা করে। যদিও লবণাক্ততা, আবহাওয়াজনিত ক্ষয় ও আধুনিক হস্তক্ষেপে কিছু ঝুঁকি রয়েছে, তবু অধিকাংশ মন্দিরের ঐতিহাসিক সত্যতা ও অখণ্ডতা সংরক্ষিত আছে। ফলে এই মুঘল ও ঔপনিবেশিক মন্দিরসমূহ বাংলাদেশের প্রস্তাবিত বিশ্ব ঐতিহ্য তালিকায় একটি গুরুত্বপূর্ণ সাংস্কৃতিক ঐতিহ্য হিসেবে বিবেচিত।

#### মাজহারুল ইসলামের স্থাপত্যকর্ম

থাম্ব|200x200পিক্সেল|মাজহারুল ইসলাম
মাজহারুল ইসলামের স্থাপত্যকর্মসমূহ (১৯৫০-১৯৯০) দক্ষিণ এশিয়ায় আধুনিক স্থাপত্য আন্দোলনে একটি মৌলিক ও পথপ্রদর্শক অবদান। প্রস্তাবিত এই ধারাবাহিক সম্পত্তিতে ১২টি প্রধান উপাদান অন্তর্ভুক্ত: ঢাকা বিশ্ববিদ্যালয়ের চারুকলা অনুষদ ও গ্রন্থাগার, জাহাঙ্গীরনগর বিশ্ববিদ্যালয়, চট্টগ্রাম বিশ্ববিদ্যালয়, বিভিন্ন পলিটেকনিক ইনস্টিটিউট, বাংলাদেশ বিজ্ঞান ও শিল্প গবেষণা পরিষদ, জাতীয় গ্রন্থাগারসহ দেশব্যাপী বিস্তৃত শিক্ষাপ্রতিষ্ঠান ও গবেষণা ভবন। মাজহারুল ইসলাম উপনিবেশ-পরবর্তী প্রেক্ষাপটে পাশ্চাত্য আধুনিকতাবাদের অনুকরণ না করে জলবায়ু-সংবেদনশীল, স্থাননির্ভর ও মানবিক এক নতুন স্থাপত্যভাষা গড়ে তোলেন, যা *ট্রপিক্যাল বেঙ্গলি মডার্নিজম* নামে পরিচিত। খোলা পরিকল্পনা, অভ্যন্তর-বহিরঙ্গনের সীমা ঘোলাটে করা, ছায়া-বায়ু চলাচল, প্যাভিলিয়ন-রূপ, জ্যামিতিক শৃঙ্খলা ও স্থানীয় উপকরণের বিমূর্ত ব্যবহারের মাধ্যমে তার নকশা বদ্বীপীয় জলবায়ু ও সামাজিক প্রয়োজনের সাথে গভীরভাবে অভিযোজিত।

এই কাজগুলো ইউনেস্কোর মানদণ্ড (ii) অনুযায়ী মানবিক মূল্যবোধ ও স্থাপত্য-ভাবনার গুরুত্বপূর্ণ বিনিময়ের সাক্ষ্য দেয় এবং দক্ষিণ এশিয়ার আধুনিক স্থাপত্যে একটি নতুন ধারার সূচনা করে। লুই কান, পল রুডলফসহ আন্তর্জাতিক স্থপতি ও তাত্ত্বিকদের স্বীকৃতি এবং স্বাধীনতা পুরস্কারসহ বহু সম্মান তার বৈশ্বিক গুরুত্ব নিশ্চিত করে। নির্বাচিত ভবনসমূহের নকশা, কার্যকারিতা ও পরিবেশগত সংবেদনশীলতা আজও অক্ষুণ্ন থাকায় এই স্থাপত্যসমষ্টি বাংলাদেশের প্রস্তাবিত বিশ্ব ঐতিহ্য তালিকায় আধুনিক স্থাপত্যের এক অনন্য সাংস্কৃতিক সম্পদ হিসেবে বিবেচিত।

#### ঢাকার নদীবেষ্টিত ভূপ্রকৃতিতে মুঘল দুর্গসমূহ
থাম্ব|200x200পিক্সেল|লালবাগের কেল্লা
ঢাকার নদীভিত্তিক ভূপ্রকৃতিতে নির্মিত মুঘল দুর্গসমূহ একটি ধারাবাহিক প্রতিরক্ষা ও প্রশাসনিক স্থাপত্যসমষ্টি, যা ১৭শ শতকে বাংলার ব-দ্বীপীয় পরিবেশে মুঘল সামরিক অভিযোজনের অনন্য উদাহরণ। এই প্রস্তাবিত সম্পত্তিতে চারটি দুর্গ অন্তর্ভুক্ত: হাজীগঞ্জ, সোনাকান্দা ও ইদ্রাকপুর (নৌ দুর্গ) এবং ঢাকার লালবাগ কেল্লা (প্রাসাদ-দুর্গ)। ১৬১০-১৭১৭ খ্রিস্টাব্দে ঢাকা সুবাহ বাংলার রাজধানী থাকাকালে এসব দুর্গ নদীপথে আসা আরাকানি, পর্তুগিজ ও ডাচ জলদস্যু এবং স্থানীয় ভূঁইয়াদের মোকাবিলায় একটি সমন্বিত নৌ-প্রতিরক্ষা ব্যবস্থার কেন্দ্র হিসেবে কাজ করে। গঙ্গা-ব্রহ্মপুত্র বদ্বীপের নদী, খাল ও মৌসুমি বন্যাপ্রবণ ভূদৃশ্যে যুদ্ধ ছিল উভচর প্রকৃতির; ফলে মুঘলরা স্থানীয় কৌশল গ্রহণ করে নৌবাহিনী (নাওয়ারা) গড়ে তোলে, কামানবাহী নৌকা ব্যবহার করে এবং নদীর সংযোগস্থলে দুর্গ স্থাপন করে। পাথরের অভাবে দুর্গগুলো ইট, চুন-সুরকি ও মাটিভর্তি উঁচু প্ল্যাটফর্মে নির্মিত; নিম্ন উচ্চতার প্রাচীর, বুরুজ, মেরলন ও গুলিখানা নদীমুখী প্রতিরক্ষায় কার্যকর ছিল। হাজীগঞ্জ দুর্গ (প্রায় ১৬১০) ইসলাম খান চিশতির অভিযানে গুরুত্বপূর্ণ; সোনাকান্দা ও ইদ্রাকপুর দুর্গ (১৬৬০-৬৩) মীর জুমলার সময়ে নৌ প্রতিরক্ষা জোরদার করে।

লালবাগ কেল্লা (১৬৭৮-৮৪) আজম শাহ ও পরে শায়েস্তা খাঁর আমলে শুরু হলেও অসম্পূর্ণ থাকে; তবু এটি প্রশাসন, আবাসন ও প্রতিরক্ষার সমন্বিত নকশা, জলব্যবস্থা, হাম্মাম, উদ্যান ও মসজিদসহ ঢাকার প্রতীকী মুঘল স্থাপনা। এসব দুর্গ নদীপথ নিয়ন্ত্রণ করে ঢাকাকে সুবাহ বাংলার বাণিজ্য ও অর্থনৈতিক কেন্দ্র, এমনকি মুঘল সাম্রাজ্যের আর্থিক রাজধানীতে রূপান্তরে ভূমিকা রাখে।

ইউনেস্কোর মানদণ্ড (ii) অনুযায়ী এগুলো ব-দ্বীপীয় ভূপ্রকৃতিতে সামরিক-স্থাপত্য ও নৌ-কৌশলের গুরুত্বপূর্ণ বিনিময়ের সাক্ষ্য এবং (iv) অনুযায়ী নদীভিত্তিক প্রতিরক্ষা স্থাপত্যের এক অসাধারণ উদাহরণ। নদীপথ সরে গেলেও পরিকল্পনা, উপকরণ ও রূপগত অখণ্ডতা সংরক্ষিত থাকায় এই দুর্গসমষ্টি বাংলাদেশের প্রস্তাবিত বিশ্ব ঐতিহ্য তালিকায় বিশেষ গুরুত্ব বহন করে।

### পশ্চিমবঙ্গ

#### নেওড়া উপত্যকা জাতীয় উদ্যান

থাম্ব|200x200পিক্সেল|নেওড়া উপত্যকা
নেওড়া উপত্যকা জাতীয় উদ্যান ভারতের পশ্চিমবঙ্গের দার্জিলিং জেলায় পূর্ব হিমালয়ের একটি প্রায় অক্ষত প্রাকৃতিক বনভূমি, যার আয়তন ৮৮ বর্গকিলোমিটার। এটি ১৯৯২ সালে জাতীয় উদ্যান হিসেবে ঘোষিত হয় এবং সিকিম ও ভুটানের সংরক্ষিত বনাঞ্চলের সঙ্গে সংযুক্ত থেকে কাঞ্চনজঙ্ঘা ল্যান্ডস্কেপের গুরুত্বপূর্ণ অংশ গঠন করে। সমুদ্রপৃষ্ঠ থেকে ১৮৩ মিটার থেকে ৩,২০০ মিটার উচ্চতার বিস্তৃত পার্থক্যের কারণে এখানে উপক্রান্তীয় থেকে নাতিশীতোষ্ণ প্রধান জীবভূমি ও নানা ক্ষুদ্র পরিবেশ (micro-habitat) বিদ্যমান। উদ্যানটি চার ধরনের প্রধান বনবাস্তুতন্ত্রের প্রতিনিধিত্ব করে এবং অত্যন্ত সমৃদ্ধ জীববৈচিত্র্যের আবাসস্থল। এখানে প্রায় ৬৮০ প্রজাতির আবৃতবীজী উদ্ভিদ, বহু দুর্লভ অর্কিড এবং বিলুপ্তপ্রায় উদ্ভিদ যেমন *[[Balanophora neorensis]]* বিদ্যমান। প্রাণিকুলের মধ্যে লাল পান্ডা সবচেয়ে গুরুত্বপূর্ণ ও বিপন্ন প্রজাতি; এছাড়া রয়েল বেঙ্গল টাইগার, মেঘলা চিতা, এশীয় হাতি, হিমালয়ান কালো ভাল্লুকসহ বহু স্তন্যপায়ী প্রাণী পাওয়া যায়। পাখির প্রজাতি ২৫৮টি, যার মধ্যে একাধিক বিশ্বব্যাপী বিপন্ন ও পূর্ব হিমালয়-স্থানীয় প্রজাতি অন্তর্ভুক্ত।

নিওরা ভ্যালি একটি গুরুত্বপূর্ণ পাখি এলাকা এবং বহু আইইউসিএন লাল তালিকাভুক্ত ও CITES-নিয়ন্ত্রিত প্রজাতির নিরাপদ আশ্রয়। এটি নেওড়া নদীর জলাধার হিসেবেও গুরুত্বপূর্ণ, যা কালিম্পং শহরের পানীয় জলের উৎস। দুর্গম ভৌগোলিক অবস্থানের কারণে মানবচাপ কম থাকায় উদ্যানটির প্রাকৃতিক অখণ্ডতা ও সত্যতা উল্লেখযোগ্যভাবে সংরক্ষিত। ইউনেস্কোর মানদণ্ড (vii) অনুযায়ী অসাধারণ প্রাকৃতিক সৌন্দর্য এবং (x) অনুযায়ী জীববৈচিত্র্য সংরক্ষণে বৈশ্বিক গুরুত্বের জন্য নিওরা ভ্যালি জাতীয় উদ্যান ভারতের প্রস্তাবিত বিশ্ব ঐতিহ্য তালিকায় অন্তর্ভুক্ত।

#### '''বিষ্ণুপুরের মন্দিরসমূহ'''

থাম্ব|200x200পিক্সেল|বিষ্ণুপুরের একটি প্রাচীন মন্দির
বিষ্ণুপুরের মন্দিরসমূহ ইট ও ল্যাটেরাইটে নির্মিত এক অনন্য স্থাপত্যসমষ্টি, যা মূলত একরত্ন রীতির জন্য বিখ্যাত। ঢালু ছাদের ওপর একক শিখর, বর্গাকার গর্ভগৃহ এবং ত্রিখিলানযুক্ত বারান্দা এর বৈশিষ্ট্য। লালজি, কালাচাঁদ, রাধাশ্যাম, জোড়মন্দির ও নন্দলাল মন্দির এই ধারার উৎকৃষ্ট উদাহরণ। পাশাপাশি পঞ্চরত্ন রীতির (যেমন শ্যাম রায়, ১৬৪৩ খ্রি.) মন্দিরও রয়েছে, যেখানে একাধিক শিখর ব্যবহৃত হয়েছে। এ সমষ্টির বিশেষ আকর্ষণ জোড়-বাংলা মন্দির (১৬৫৫ খ্রি.), যেখানে দুইটি দোচালা কাঠামো যুক্ত হয়ে ওপরভাগে চারচালা শিখর গঠন করেছে। এটি বাংলার লোকঘর-অনুপ্রেরিত স্থাপত্যের অনন্য রূপ। আরও একটি ব্যতিক্রমী নিদর্শন রাসমঞ্চ (১৬০০ খ্রি.), যার পিরামিডাকৃতি ছাদ প্রশস্ত ল্যাটেরাইট বেদির ওপর স্থাপিত এবং গর্ভগৃহকে ঘিরে তিন স্তরের প্রদক্ষিণপথ রয়েছে।

এই মন্দিরসমূহ বাংলার মধ্যযুগীয় মন্দির স্থাপত্যের বৈচিত্র্য, নির্মাণ উপকরণ ও রীতির উৎকর্ষ প্রদর্শন করে। ফলে এগুলো ভারতের প্রস্তাবিত বিশ্ব ঐতিহ্য তালিকায় একটি গুরুত্বপূর্ণ সাংস্কৃতিক সম্পদ হিসেবে বিবেচিত।

## রামসার স্থান
থাম্ব|108x108পিক্সেল|রামসার কনভেনশন
বাংলা অঞ্চলে বর্তমানে ৪টি আন্তর্জাতিকভাবে স্বীকৃত রামসার স্থান (Ramsar Site) রয়েছে। এর মধ্যে রয়েছে বাংলাদেশের সুন্দরবন সংরক্ষিত বন ও টাঙ্গুয়ার হাওর এবং পশ্চিমবঙ্গের পূর্ব কলকাতা জলাভূমি ও সুন্দরবন জলাভূমি। আন্তর্জাতিক জলাভূমি সংরক্ষণ চুক্তি রামসার কনভেনশনের অধীনে ১৯৯২ সালের ২১ মে খুলনা বিভাগের সুন্দরবন সংরক্ষিত বনকে, ২০০০ সালের ১০ জুলাই সুনামগঞ্জ জেলার টাঙ্গুয়ার হাওরকে, ২০০২ সালের ১৯ আগস্ট কলকাতা মহানগর এলাকার পূর্ব কলকাতা জলাভূমিকে এবং সর্বশেষ ২০১৯ সালের ৩০ জানুয়ারি ভারতের দক্ষিণ চব্বিশ পরগনা জেলার সুন্দরবন জলাভূমিকে আন্তর্জাতিক গুরুত্বপূর্ণ জলাভূমি হিসেবে স্বীকৃতি প্রদান করা হয়।

### সুন্দরবন সংরক্ষিত বন

থাম্ব|সুন্দরবন বিশ্বের বৃহত্তম ম্যানগ্রোভ অরণ্য|346x346পিক্সেল
সুন্দরবন সংরক্ষিত বন (Sundarbans Reserved Forest) বাংলাদেশের খুলনা বিভাগের অন্তর্গত একটি বিশাল উপকূলীয় বন ও জলাভূমি অঞ্চল, যা গঙ্গা, ব্রহ্মপুত্র ও মেঘনা নদীর মোহনায় গঠিত অসংখ্য নদী, খাল ও শাখানদীর মাধ্যমে বঙ্গোপসাগরের সঙ্গে যুক্ত। এই জলপথসমূহ পুরো অঞ্চলকে বিচ্ছিন্নভাবে ছড়িয়ে দিয়ে পৃথিবীর সর্ববৃহৎ একটানা ম্যানগ্রোভ বনভূমির সৃষ্টি করেছে। বনটির মোট আয়তন ৬০১,৭০০ হেক্টর এবং এর অবস্থান প্রায় ২২°০২′ উত্তর অক্ষাংশ ও ৮৯°৩১′ পূর্ব দ্রাঘিমাংশে। প্রশাসনিকভাবে এটি খুলনা সিভিল ডিভিশনের অধীনে অবস্থিত এবং জাতীয় আইনে সংরক্ষিত বন ও বন্যপ্রাণী অভয়ারণ্য হিসেবে ঘোষিত।

সুন্দরবন বিশ্বের অন্যতম গুরুত্বপূর্ণ জীববৈচিত্র্য কেন্দ্র, যেখানে বহু বিরল ও বিপন্ন উদ্ভিদ ও প্রাণীর আবাসস্থল গড়ে উঠেছে। এখানে বিশ্বখ্যাত বিপন্ন রয়েল বেঙ্গল টাইগার বাস করে। পাশাপাশি আইইউসিএন রেড লিস্টভুক্ত বিপন্ন কুড়া, কালোমুখ প্যারাপাখি, চরম বিপন্ন কেটো কচ্ছপ এবং বিরল প্রজাতির গাঙ্গেয় হাঙ্গরসহ বহু গুরুত্বপূর্ণ প্রজাতির উপস্থিতি রয়েছে। এই অঞ্চলে মোট ৩১৫ প্রজাতির পাখি দেখা যায়, যার মধ্যে ৮৪ প্রজাতি পরিযায়ী। নোনা ও মিঠা পানির মিলনস্থল হওয়ায় বহু মাছের প্রজাতি এখানে ডিম পাড়া ও বাচ্চা বড় করার জন্য নির্ভরশীল। একই সঙ্গে এই বিস্তীর্ণ জলাভূমি বঙ্গোপসাগরে সৃষ্ট ঘূর্ণিঝড় ও জলোচ্ছ্বাসের সময় উপকূলীয় অঞ্চলকে প্রাকৃতিক সুরক্ষা প্রদান করে। স্থানীয় জনগোষ্ঠী এখানকার মাছ ও বনজ সম্পদের ওপর নির্ভর করে জীবিকা নির্বাহ করে। অঞ্চলটির ভেতরে অবস্থিত নানা নিদর্শন ও উৎসব হিন্দু ধর্মীয় ও সাংস্কৃতিক ঐতিহ্যের সঙ্গেও সম্পর্কিত। তবে নদীর স্বাভাবিক পানি প্রবাহ কমে যাওয়া, পানি প্রত্যাহার, বাঁধ নির্মাণ এবং খুলনা ও মোংলা বন্দরের শিল্প ও বন্দর কার্যক্রম থেকে সৃষ্ট দূষণের ফলে উদ্ভিদ ও মাছের প্রজাতির ওপর নেতিবাচক প্রভাব পড়েছে। গবেষণা কার্যক্রম পরিচালনার জন্য এখানে ৮টি গবেষণা ক্ষেত্রকেন্দ্র কাজ করছে, যা চলমান গবেষণায় তথ্য সরবরাহ করে। সম্প্রতি খুলনায় একটি তথ্যকেন্দ্র প্রতিষ্ঠিত হয়েছে এবং বন ব্যবস্থাপনার জন্য একটি নতুন পরিকল্পনাও প্রস্তুত করা হচ্ছে।

১৯৯২ সালের ২১ মে আন্তর্জাতিক গুরুত্বসম্পন্ন জলাভূমি সংরক্ষণে গৃহীত রামসার কনভেনশনের আওতায় বাংলাদেশের সুন্দরবন সংরক্ষিত বনকে তার অনন্য জীববৈচিত্র্য, বিশ্বের বৃহত্তম একটানা ম্যানগ্রোভ বন হিসেবে পরিবেশগত গুরুত্ব, বিপন্ন প্রাণীর আবাসস্থল হিসেবে ভূমিকা এবং ঘূর্ণিঝড়জনিত জলোচ্ছ্বাস থেকে উপকূলীয় অঞ্চলকে সুরক্ষা প্রদানের জন্য আন্তর্জাতিক গুরুত্বসম্পন্ন জলাভূমি হিসেবে *রামসার সাইট নং ৫৬০* হিসেবে স্বীকৃতি প্রদান করা হয়। সুন্দরবন সংক্রান্ত সর্বশেষ রামসার তথ্যপত্র (RIS) প্রকাশিত হয় ২০০৩ সালে।

### টাঙ্গুয়ার হাওর

থাম্ব|টাঙ্গুয়ার হাওর
টাঙ্গুয়ার হাওর (Tanguar Haor) বাংলাদেশের উত্তর-পূর্বাঞ্চলে অবস্থিত একটি অত্যন্ত গুরুত্বপূর্ণ স্বাদুপানির জলাভূমি, যা সুনামগঞ্জ জেলায় সুরমা নদীর বন্যাপ্রবাহ অঞ্চলে অবস্থিত। সুরমা নদী ব্রহ্মপুত্র নদের অন্যতম প্রধান উপনদী এবং এর উৎস ভারতের মেঘালয়ের পাহাড়ের পাদদেশে অবস্থিত। টাঙ্গুয়ার হাওর দেশের অবশিষ্ট প্রাকৃতিক জলাভূমি ও জলাবনের অন্যতম শেষ আশ্রয়স্থল হিসেবে বিবেচিত। বর্ষাকালে প্রায় পুরো অঞ্চল পানিতে নিমজ্জিত থাকে, কেবল কৃত্রিমভাবে উঁচু করে তৈরি টিলার ওপর নির্মিত বসতবাড়িগুলো পানির উপরে দৃশ্যমান থাকে, যা এই অঞ্চলের জীবনযাত্রাকে অনন্য বৈশিষ্ট্য দিয়েছে।

প্রায় ৯,৫০০ হেক্টর আয়তনের এই জলাভূমির অবস্থান আনুমানিক ২৫°০৯′ উত্তর অক্ষাংশ ও ৯১°০৪′ পূর্ব দ্রাঘিমাংশে। এটি বাংলাদেশের অন্যতম সমৃদ্ধ জীববৈচিত্র্যপূর্ণ জলাভূমি, যেখানে অন্তত ১৩৫ প্রজাতির মাছ এবং ২০৮ প্রজাতির পাখি পাওয়া যায়। এর মধ্যে ৯২ প্রজাতির জলচর পাখি এবং ৯৮ প্রজাতির পরিযায়ী পাখি রয়েছে। একই সঙ্গে এখানে আইইউসিএন রেড লিস্টভুক্ত ১০টি বিপন্ন প্রজাতি এবং সাইটেস (CITES) তালিকাভুক্ত ২২টি প্রজাতি বিদ্যমান। প্রতি শীতকালে উত্তরাঞ্চলীয় দেশগুলো থেকে প্রায় ৩০ থেকে ৪০ হাজার পরিযায়ী জলচর পাখি এই অঞ্চলে এসে সমবেত হয়। বিরল পালাসি কুড়া ঈগলের মতো প্রজাতিও এখানে তুলনামূলকভাবে নিয়মিত দেখা যায় এবং এ এলাকায় প্রজনন করে থাকে। টাঙ্গুয়ার হাওর দেশের অন্যতম গুরুত্বপূর্ণ স্বাদুপানির মাছের প্রজনন ক্ষেত্র হিসেবেও পরিচিত এবং এখানকার মৎস্যসম্পদ স্থানীয় অর্থনীতিতে গুরুত্বপূর্ণ ভূমিকা রাখে। তবে অতিরিক্ত মাছ আহরণ, নিয়ন্ত্রণহীন পাখি শিকার এবং জলচর প্রাণী নিধনের কারণে এ অঞ্চলের পরিবেশগত ভারসাম্য হুমকির মুখে পড়েছে। দীর্ঘদিন ধরে মৎস্যসম্পদের লিজ ব্যবস্থার কারণে স্থানীয় জনগোষ্ঠী নিজেদের ঐতিহ্যগত সম্পদ ব্যবহারের অধিকার থেকে বঞ্চিত হয়েছে, যা সামাজিক দ্বন্দ্বেরও সৃষ্টি করেছে। এ পরিস্থিতি মোকাবিলায় ন্যাশনাল কনজারভেশন স্ট্র্যাটেজি ইমপ্লিমেন্টেশন প্রজেক্ট-১-এর আওতায় ১৯৯৭ সালে প্রথম ব্যবস্থাপনা পরিকল্পনা প্রণয়ন করা হয় এবং ২০০০ সালে নতুন পরিকল্পনা বাস্তবায়নের উদ্যোগ নেওয়া হয়, যার লক্ষ্য ছিল সম্পদের টেকসই ব্যবহার ও স্থানীয় জনগণের অধিকার পুনঃস্থাপন। এ অঞ্চলে কচ্ছপ, কাঁকড়া ও জলচর পাখি শিকার বহু মানুষের দৈনন্দিন জীবনের অংশ হিসেবে প্রচলিত। পানিবেষ্টিত অঞ্চলে উঁচু মাটির ঢিবির ওপর বসতবাড়ি নির্মাণ করে বসবাসের এই জীবনধারা বাংলাদেশের এই অংশে বিশেষ বৈশিষ্ট্যপূর্ণ বলে বিবেচিত।

২০০০ সালের ১০ জুলাই, আন্তর্জাতিকভাবে গুরুত্বপূর্ণ জলাভূমি সংরক্ষণের লক্ষ্যে গৃহীত রামসার কনভেনশনের অধীনে বাংলাদেশের সুনামগঞ্জ জেলার টাঙ্গুয়ার হাওরকে তার অনন্য স্বাদুপানির জলাভূমি পরিবেশ, বিপুল জীববৈচিত্র্য, বিপন্ন ও পরিযায়ী পাখির গুরুত্বপূর্ণ আবাসস্থল এবং দেশের অন্যতম প্রধান স্বাদুপানির মাছের প্রজনন ক্ষেত্র হিসেবে গুরুত্ব বিবেচনায় *রামসার সাইট নং ১০৩১* হিসেবে আন্তর্জাতিক গুরুত্বসম্পন্ন জলাভূমি হিসেবে স্বীকৃতি প্রদান করা হয়। টাঙ্গুয়ার হাওর সংক্রান্ত সর্বশেষ রামসার তথ্যপত্র (RIS) প্রকাশিত হয় ২০০০ সালে। বর্তমানে এ এলাকার জন্য কোনো নির্দিষ্ট জাতীয় আইনি সংরক্ষণ মর্যাদা নির্ধারিত নেই।

### পূর্ব কলকাতা জলাভূমি

alt=|থাম্ব|পূর্ব কলকাতা জলাভূমি

পূর্ব কলকাতা জলাভূমি (East Calcutta Wetlands) ভারতের পশ্চিমবঙ্গ রাজ্যে অবস্থিত একটি বিশ্বখ্যাত বহুমুখী ব্যবহারের জলাভূমি, যা কলকাতা মহানগরের পূর্বাঞ্চলে অবস্থিত এবং দীর্ঘদিন ধরে স্থানীয় জনগোষ্ঠীর উদ্ভাবিত সম্পদ পুনরুদ্ধার ব্যবস্থার মাধ্যমে নগরের বর্জ্যপানি প্রাকৃতিক উপায়ে পরিশোধন করে আসছে। এই অনন্য ব্যবস্থার ফলে কলকাতা শহরকে ব্যয়বহুল বর্জ্যপানি শোধনাগার নির্মাণ ও রক্ষণাবেক্ষণের প্রয়োজন থেকে অনেকাংশে রক্ষা করা সম্ভব হয়েছে।

প্রায় ১২,৫০০ হেক্টর আয়তনের এই জলাভূমি ২২°২৭′ উত্তর অক্ষাংশ ও ৮৮°২৭′ পূর্ব দ্রাঘিমাংশে অবস্থিত। এখানে শহরের বর্জ্যপানি প্রাকৃতিকভাবে জলাভূমির মধ্য দিয়ে প্রবাহিত হয়ে মাছ চাষ ও কৃষিকাজে ব্যবহৃত হয়। প্রায় ৪,০০০ হেক্টর এলাকা জুড়ে বিস্তৃত মাছের ঘের বা পুকুরসমূহ সূর্যালোকের সাহায্যে প্রাকৃতিক জৈব-রাসায়নিক প্রক্রিয়ার মাধ্যমে পানি পরিশোধন করে, ফলে এগুলো কার্যত সৌরশক্তিনির্ভর প্রাকৃতিক পরিশোধন ব্যবস্থার ভূমিকা পালন করে। এই কারণে এলাকাটিকে পরিবেশ সংরক্ষণ ও উন্নয়ন ব্যবস্থাপনার এক বিরল সফল উদাহরণ হিসেবে বিবেচনা করা হয়, যেখানে স্থানীয় কৃষক ও মৎস্যজীবীরা প্রাকৃতিক সম্পদ পুনরুদ্ধার প্রক্রিয়াকে নিজেদের জীবিকার সঙ্গে দক্ষতার সাথে যুক্ত করেছেন। এই জলাভূমি প্রতিদিন প্রায় ১৫০ টন তাজা সবজি উৎপাদনে সহায়তা করে এবং বছরে প্রায় ১০,৫০০ টন ভোজ্য মাছ সরবরাহ করে, যার মাধ্যমে সরাসরি প্রায় ৫০,০০০ মানুষের জীবিকা নির্বাহ হয় এবং পরোক্ষভাবে আরও সমসংখ্যক মানুষ উপকৃত হয়। অধিকাংশ মাছের ঘের শ্রমিক সমবায়ের মাধ্যমে পরিচালিত হয়; কিছু ক্ষেত্রে আইনি সমিতির অধীনে এবং কিছু ক্ষেত্রে সমবায় গোষ্ঠীগুলোর জমির অধিকার নিয়ে আইনি জটিলতাও বিদ্যমান। তবে সাম্প্রতিক সময়ে শিল্পকারখানার দ্বারা বর্জ্যপানি নির্গমন চ্যানেল অননুমোদিতভাবে ব্যবহারের ফলে ক্যানেলের পলিতে ভারী ধাতু জমা হওয়ার ঝুঁকি তৈরি হয়েছে, যা মাছ ও সবজির ভোজ্যমানের ওপর নেতিবাচক প্রভাব ফেলতে পারে এবং ভবিষ্যতে এই প্রাকৃতিক ব্যবস্থার জন্য হুমকি হয়ে দাঁড়াতে পারে।

২০০২ সালের ১৯ আগস্ট, আন্তর্জাতিকভাবে গুরুত্বপূর্ণ জলাভূমি সংরক্ষণের উদ্দেশ্যে গৃহীত রামসার কনভেনশনের আওতায় ভারতের পশ্চিমবঙ্গের পূর্ব কলকাতা জলাভূমিকে নগর বর্জ্যপানি প্রাকৃতিকভাবে পরিশোধন, মাছ চাষ ও কৃষিকাজে পুষ্টি পুনঃব্যবহার, পরিবেশ সংরক্ষণ এবং বিপুল জনগোষ্ঠীর জীবিকার উৎস হিসেবে অনন্য ভূমিকার স্বীকৃতিস্বরূপ *রামসার সাইট নং ১২০৮* হিসেবে আন্তর্জাতিক গুরুত্বসম্পন্ন জলাভূমি হিসেবে স্বীকৃতি প্রদান করা হয়। পূর্ব কলকাতা জলাভূমি সম্পর্কিত সর্বশেষ রামসার তথ্যপত্র (RIS) প্রকাশিত হয় ২০০২ সালে। প্রশাসনিকভাবে অঞ্চলটি পশ্চিমবঙ্গ রাজ্যের অন্তর্ভুক্ত এবং জাতীয় আইনে এটি একটি সংরক্ষিত এলাকা হিসেবে ঘোষিত।

### সুন্দরবন জলাভূমি

alt=|থাম্ব|পশ্চিমবঙ্গের সুন্দরবন টাইগার রিজার্ভ

সুন্দরবন জলাভূমি (Sundarban Wetland) ভারতের অন্তর্গত একটি আন্তর্জাতিকভাবে গুরুত্বপূর্ণ জলাভূমি অঞ্চল, যা বিশ্বের বৃহত্তম ম্যানগ্রোভ বনভূমি সুন্দরবনের অংশ। গঙ্গা ও ব্রহ্মপুত্র নদীর বদ্বীপ অঞ্চলে অসংখ্য দ্বীপ, নদী, খাল ও শাখানদীর জটিল নেটওয়ার্ক নিয়ে বঙ্গোপসাগরের উপকূলে ভারত ও বাংলাদেশের বিস্তীর্ণ এলাকাজুড়ে সুন্দরবন বিস্তৃত। এর ভারতীয় অংশ বদ্বীপের দক্ষিণ-পশ্চিমাঞ্চলে অবস্থিত এবং এটি ভারতের মোট ম্যানগ্রোভ বনভূমির ৬০ শতাংশেরও বেশি অংশ জুড়ে বিস্তৃত। একই সঙ্গে এখানে দেশের প্রায় ৯০ শতাংশ ম্যানগ্রোভ উদ্ভিদ প্রজাতির উপস্থিতি রয়েছে।

প্রায় ৪২৩,০০০ হেক্টর আয়তনের এই জলাভূমি ২১°৪৬′২৯″ উত্তর অক্ষাংশ ও ৮৮°৪২′৫১″ পূর্ব দ্রাঘিমাংশে অবস্থিত। এই বিশাল ম্যানগ্রোভ বন উপকূলীয় অঞ্চলকে ঝড়, ঘূর্ণিঝড়, জলোচ্ছ্বাস এবং নোনা পানির অনুপ্রবেশ থেকে রক্ষা করে, ফলে অভ্যন্তরীণ জনপদ ও কৃষিজমি সুরক্ষিত থাকে। একই সঙ্গে এটি চিংড়ি ও বিভিন্ন প্রজাতির সামুদ্রিক ও মিঠাপানির মাছের প্রজননক্ষেত্র হিসেবে কাজ করে, যা পূর্ব ভারতের উপকূলীয় মৎস্যসম্পদ টিকিয়ে রাখতে গুরুত্বপূর্ণ ভূমিকা রাখে। এই জলাভূমির মধ্যেই অবস্থিত সুন্দরবন টাইগার রিজার্ভ, যার একটি অংশ জাতীয় আইনে *Critical Tiger Habitat* হিসেবে ঘোষিত এবং বৈশ্বিকভাবে গুরুত্বপূর্ণ *Tiger Conservation Landscape*-এর অন্তর্ভুক্ত। সুন্দরবন পৃথিবীর একমাত্র ম্যানগ্রোভ বনভূমি যেখানে উল্লেখযোগ্য সংখ্যায় বাঘ বাস করে, এবং এখানকার বাঘ পানিতে শিকার করার অনন্য দক্ষতার জন্য সুপরিচিত। এ অঞ্চল বহু বিরল ও বৈশ্বিকভাবে বিপন্ন প্রাণীর আবাসস্থল, যার মধ্যে রয়েছে চরম বিপন্ন কেটো কচ্ছপ, বিপন্ন ইরাবতী ডলফিন এবং ঝুঁকিপূর্ণ মেছো বিড়াল। পাশাপাশি পৃথিবীতে বিদ্যমান চার প্রজাতির রাজ কাঁকড়ার মধ্যে দুটি এবং ভারতে পাওয়া ১২ প্রজাতির মাছরাঙার মধ্যে আটটি প্রজাতিও এখানে পাওয়া যায়। অনন্য বাস্তুতন্ত্র, সমৃদ্ধ জীববৈচিত্র্য এবং স্থানীয়, আঞ্চলিক ও বৈশ্বিক পর্যায়ে পরিবেশগত ও অর্থনৈতিক সেবাদানের কারণে এ অঞ্চলের সংরক্ষণ ও ব্যবস্থাপনা আন্তর্জাতিকভাবে অগ্রাধিকারপ্রাপ্ত।

২০১৯ সালের ৩০ জানুয়ারি, আন্তর্জাতিকভাবে গুরুত্বপূর্ণ জলাভূমি সংরক্ষণের লক্ষ্যে গৃহীত রামসার কনভেনশনের আওতায় ভারতের সুন্দরবন জলাভূমিকে বিশ্বের বৃহত্তম ম্যানগ্রোভ বাস্তুতন্ত্রের অংশ হিসেবে উপকূলীয় অঞ্চলকে প্রাকৃতিক দুর্যোগ থেকে সুরক্ষা প্রদান, সমৃদ্ধ জীববৈচিত্র্য সংরক্ষণ, বিপন্ন প্রজাতির গুরুত্বপূর্ণ আবাসস্থল এবং উপকূলীয় মৎস্যসম্পদের টেকসই ভিত্তি রক্ষায় বিশেষ ভূমিকার স্বীকৃতিস্বরূপ *রামসার সাইট নং ২৩৭০* হিসেবে আন্তর্জাতিক গুরুত্বসম্পন্ন জলাভূমি হিসেবে স্বীকৃতি প্রদান করা হয়। প্রশাসনিকভাবে সুন্দরবন টাইগার রিজার্ভের প্রধান কার্যালয় দক্ষিণ চব্বিশ পরগনা জেলার ক্যানিং শহরে অবস্থিত, যা শিয়ালদহ দক্ষিণ উপনগরীয় রেলপথের মাধ্যমে সংযুক্ত এবং ক্যানিং স্টেশনটি শিয়ালদহ থেকে প্রায় ৪৬ কিলোমিটার দূরে অবস্থিত।

## আরও দেখুন
*অধরা সাংস্কৃতিক ঐতিহ্য
*বিশ্ব ঐতিহ্যবাহী স্থান
*বিশ্ব ঐতিহ্যবাহী স্থানের তালিকা
*জাতিসংঘ শিক্ষা, বিজ্ঞান ও সংস্কৃতি সংস্থা (ইউনেস্কো)
*বাংলাদেশের সংস্কৃতি
*পশ্চিমবঙ্গের সংস্কৃতি
*বাংলাদেশের বিশ্ব ঐতিহ্যবাহী স্থানের তালিকা

## তথ্যসূত্র

বিষয়শ্রেণী:বাংলার বিশ্ব ঐতিহ্য ও স্বীকৃতি
বিষয়শ্রেণী:বাংলাদেশের বিশ্ব ঐতিহ্য
বিষয়শ্রেণী:বাংলাদেশের বিশ্ব ঐতিহ্যবাহী স্থান
বিষয়শ্রেণী:অধরা সাংস্কৃতিক ঐতিহ্য
বিষয়শ্রেণী:সাংস্কৃতিক ঐতিহ্য সংরক্ষণ ও পুনরুদ্ধার
বিষয়শ্রেণী:বাঙালি সংস্কৃতি
বিষয়শ্রেণী:পশ্চিমবঙ্গের বিশ্ব ঐতিহ্যবাহী স্থান